Има кворум. Откривам заседанието. [[Звъни.]] Уважаеми колеги, ще представя на Вашето внимание Проект на програма за работата на Народното събрание от 10 до 12 юни 2020 г.: „1. Второ гласуване на Законопроекта за изменение на Закона за данък върху добавената стойност. Вносители – Красимир Ципов и група народни представители на 15 май 2020 г. Приет на първо гласуване на 22 май 2020 г. 2. Второ гласуване на Законопроекта за изменение и допълнение на Закона за Министерството на вътрешните работи. Вносител – Министерският съвет на 18 септември 2019 г. Приет на първо гласуване на 29 ноември 2019 г. 3. Първо гласуване на Законопроекта за допълнение на Закона за Българския Червен кръст. Вносители – Александър Ненков и Искрен Веселинов на 9 март 2020 г. 4. Отчет за дейността на Съвета за електронни медии за периода 1 януари – 31 декември 2019 г. Вносител – Съветът за електронни медии на 31 март 2020 г. 5. Отчет за дейността на Българската телеграфна агенция за 2019 г. Вносител – генералният директор на Българската телеграфна агенция на 13 май 2020 г. 6. Годишен отчет на Комисията за защита на личните данни за дейността ѝ през 2019 г. Вносител – Комисията за защита на личните данни на 31 март 2020 г. 7. Парламентарен контрол в петък, 12 юни 2020 г. от 9,00 ч., включващ: 7.1. Разисквания по питане на народните представители доцент доктор Георги Йорданов, професор доктор Георги Михайлов, доктор Илиян Тимчев, доктор Десислав Тасков, доктор Валентина Найденова, доктор Иван Ибришимов и Анна Славова към министъра на здравеопазването относно стратегия за подобряване на условията на труд и за финансова компенсация на българските медици; 7.2. Отговори на въпроси и питания.“ Моля, режим на гласуване по така представения Проект за програма за работа тази седмица. Гласували 178 народни представители: за 153, против няма, въздържали се 25. Предложението е прието. Постъпили законопроекти и проекторешения от 3 юни 2020 г. до 9 юни 2020 г.: Законопроект за изменение на Кодекса на труда. Вносители са народният представител Искрен Веселинов и група народни представители. Водеща комисия е Комисията по труда, социалната и демографската политика, разпределен е на Комисията по образованието и науката и на Комисията по културата и медиите. Законопроект за изменение и допълнение на Закона за хазарта. Вносители са народният представител Валери Симеонов и група народни представители. Водеща комисия е Комисията по бюджет и финанси, разпределен е на Комисията по икономическа политика и туризъм и на Комисията по въпросите на децата, младежта и спорта. Доклад за дейността на Комисията за контрол над службите за сигурност, прилагането и използването на специалните разузнавателни средства и достъпа до данните по Закона за електронните съобщения през 2019 г. Вносител е народният представител Димитър Лазаров – председател на Комисията. Законопроект за изменение и допълнение на Закона за хазарта. Вносители са народният представител Даниела Дариткова и група народни представители. Водеща комисия е Комисията по бюджет и финанси, разпределен е на Комисията по въпросите на децата, младежта и спорта и на Комисията по културата и медиите. Предложение за провеждане на разисквания по питане, № 054 05-21, от 15 май 2020 г. от народните представители доцент доктор Георги Йорданов и група народни представители. Вносители са народният представител Корнелия Нинова и група народни представители. Законопроект за допълнение на Наказателно-процесуалния кодекс. Вносители са народният представител Красимир Ципов и група народни представители. Водеща комисия е Комисията по правни въпроси, разпределен е на Комисията по отбрана. Съобщение: От Националния статистически институт е постъпила информация за: индекси на цените на производител на вътрешния и международния пазар в промишлеността, април 2020 г.; стопанска конюнктура през месец май 2020 г.; брутен вътрешен продукт през първото тримесечие на 2020 г.; производителност на труда, заети лица и отработено време за първото тримесечие на 2020 г.; индекси за оборота в раздел „Търговия на дребно“, без търговията с автомобили и мотоциклети, през месец април 2020 г.; индекси на промишленото производство през месец април 2020 г.; индекси на строителната продукция през месец април 2020 г. Материалите са на разположение на народните представители в Библиотеката на Народното събрание. Преминаваме към първа точка от днешния дневен ред: ВТОРО ГЛАСУВАНЕ НА ЗАКОНОПРОЕКТА ЗА ИЗМЕНЕНИЕ НА ЗАКОНА ЗА ДАНЪК ВЪРХУ ДОБАВЕНАТА СТОЙНОСТ. Вносители са народният представител Красимир Ципов и група народни представители на 15 май 2020 г. Приет е на първо гласуване на 22 май 2020 г. Заповядайте, госпожо Ангелова, да ни запознаете с Доклада на второ четене.
Уважаема госпожо Председател, най-напред моля за процедура за допуск. [[Шум.]]
Колеги, моля за тишина!
Госпожо Председател, моля за процедура за допуск в залата на: Росица Велкова – заместник-министър на финансите, Людмила Петкова – директор дирекция „Данъчна политика“, и Мина Янкова – началник-отдел в дирекция „Данъчна политика“.
Моля, режим на гласуване по така направената процедура. Гласували 181 народни представители: за 170, против няма, въздържали се 11. Предложението е прието. Моля, поканете гостите в залата. Заповядайте, госпожо Ангелова.
„Закон за изменение на Закона за данък върху добавената стойност“. Комисията подкрепя текста на вносителя и предлага следната редакция за наименованието на Закона: „Закон за изменение и допълнение на Закона за данък върху добавената стойност“. По § 1 има предложение от народния представител Мустафа Карадайъ, народния представител Делян Пеевски и народния представител Йордан Цонев. Комисията подкрепя по принцип предложението. Предложение на народните представители Валери Симеонов, Христиан Митев и Валентин Касабов: „В § 1, в чл. 66, ал. 2 се създава нова т. 4: „4. общи туристически услуги по смисъла на чл. 136, ал. 1 от Закона за данък върху добавената стойност.“ Комисията не подкрепя предложението. Предложение на народните представители Мария Цветкова и Александър Сабанов: „Параграф единствен: В § 1, чл. 66, ал. 2, т. 3 придобива следната редакция: „3. Ресторантьорски и кетъринг услуги с изключение на доставки на високоалкохолни акцизни спиртни напитки.“ Комисията не подкрепя предложението. Предложение от народния представител Даниела Дариткова и група народни представители. Комисията подкрепя по принцип предложението. Предложение на народния представител Корнелия Нинова и група народни представители: „В § 1 в новото съдържание на ал. 2 в т. 1 в началото се добавя „лекарствени продукти, включени в позитивния списък по чл. 262 от Закона за лекарствените продукти в хуманната медицина, които се заплащат със средства от бюджета на НЗОК, медицински изделия, диетични храни за специални медицински цели, месо, мляко, яйца, брашно и хранителни продукти от брашно, както и за“. Комисията не подкрепя предложението. Предложение на народния представител Валери Симеонов и група народни представители: „В § 1, в чл. 66, ал. 2, т. 3 се изменя така: „3. ресторантьорски и кетъринг услуги, с изключение на доставка на високоалкохолни акцизни спиртни напитки.“ Комисията не подкрепя предложението. Предложение на народния представител Менда Стоянова, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 1: „§ 1. В чл. 66 се правят следните изменения и допълнения: 1. В ал. 1, т. 2 и 3 накрая се добавя „освен в случаите по ал. 2, т. 2, 4 и 5“. 2. Алинея 2 се изменя така: „(2) Ставката на данъка е 9 на сто за: 1. настаняване, предоставяно в хотели и подобни заведения, включително предоставянето на ваканционно настаняване и отдаване под наем на места за площадки за къмпинг или каравани; 2. доставка на книги на физически носители или извършвана по електронен път или и двете (включително учебници, познавателни книжки и учебни комплекти, детски книги с илюстрации, за рисуване или оцветяване, печатни или ръкописни нотни издания), различни от публикации, които са изцяло или основно предназначени за реклама, и различни от публикации, които са изцяло или основно съставени от видео съдържание или аудио музикално съдържание; 3. ресторантьорски и кетъринг услуги, които се състоят в доставка на приготвена или неприготвена храна; това не се прилага за ресторантьорски и кетъринг услуги, които се състоят в доставка на бира, вино и спиртни напитки, включително в случаите по чл. 128; 4. храни, подходящи за бебета или за малки деца по приложение № 4; 5. бебешки пелени и подобни бебешки хигиенни артикули по приложение № 4.“
Колеги, изказвания? [[Шум.]] Колеги, ще Ви помоля да заемете местата си и да запазите малко тишина. Заповядайте, господин Симеонов.
Уважаема госпожо Председател, уважаеми колеги народни представители! Преди гласуването на съответния § 1 още веднъж искам да Ви призова да подкрепите нашето предложение в чл. 66, ал. 2 към т. 3 да добавим текст, който да обхване според нас несправедливо изключените от туристическия бранш туроператорски услуги. Те са една неразделна част от тази дейност и според нас процесът на обезпечаване на туристически услуги отново несправедливо е разцепен на две части, както беше досега, по отношение на понижената данъчна ставка за хотелите и ресторантите. Сега ресторантьорските услуги се включват за този времеви период – до края на 2021 г., като антикризисна мярка за подпомагане на бранша, но туроператорските услуги се изключват, което според нас е изключително несправедливо. Те представляват една неразделна част от обезпечаването на туристическия поток, сключването на договор със съответния гражданин, съответния турист или съответната група, от една страна, а от друга страна, обезпечаването на самата услуга в местата за настаняване и заведенията за хранене. Не виждаме сериозна причина целият този сектор да бъде отделен, да бъде оставен с повишената данъчна ставка, още повече че може би той претърпя най-тежкия удар от прекратяването на туристическите услуги, тъй като практически неговата дейност със затварянето на местата за настаняване беше прекратена, а от друга страна, секторът не ангажира особено големи финансови ресурси от гледна точка промяната на приноса му в държавния бюджет с преминаването от 20 на 9% данъчна ставка. Смятаме, че можем да направим този жест към туроператорските фирми, за да можем да ги спасим, да ги избавим от положението, от тежката криза, в която се намират. В настоящия момент те са също така задължени и да връщат парите, които са взели. Вярно, че ние отложихме с една година задължението им да върнат на клиентите, от които предварително са събрали пари, но, от друга страна, те са лишени от абсолютно всякакви постъпления. Смятаме, че можем, още веднъж повтарям, да ги подкрепим и да ги присъединим към тази група, тъй като, повтарям, техният финансов дял не е особено значим. Второто предложение, което бих Ви призовал да подкрепите, това е нашето общо предложение – на „Обединени патриоти“, свързано с добавянето към ресторантьорски кетъринг услуги и на нискоалкохолните напитки – те също да бъдат с понижен данъчен процент на 9%, конкретно говоря за виното и за бирата. Пак повтарям, това е наше общо предложение. Проучванията и статистиката показват, че този тип напитки представляват някъде около 40% от общата консумация във всички заведения за хранене и ако действително ние искаме да подпомогнем ресторантьорския бранш, не виждам причина да не подкрепим това предложение. Още повече че в огромната си част и виното, и бирата, които се консумират, са родно производство. По този начин ние ще подпомогнем производството на тези напитки в българските предприятия и така ще подпомогнем като цяло икономиката. Това е моята молба и обръщение към Вас, разчитам на разбиране. Благодаря Ви.
Благодаря, уважаеми господин Симеонов. Реплики? Не виждам реплики. Други изказвания, колеги? Не виждам други изказвания. Преминаваме към гласуване. Първо ще подложа на гласуване наименованието на Закона със съответната предлагана редакция от Комисията. Гласували 147 народни представители: за 145, против 1, въздържал се 1. Предложението е прието. Започваме да гласуваме неподкрепените предложения по § 1. Първо, подлагам на гласуване неподкрепеното предложение на Валери Симеонов и група народни представители. Гласували 138 народни представители: за 39, против 19, въздържали се 80. Предложението не е прието. Подлагам на гласуване неподкрепеното предложение на народния представител Мария Цветкова и народния представител Александър Сабанов. Гласували 138 народни представители: за 21, против 19, въздържали се 98. Предложението не е прието. Подлагам на гласуване неподкрепеното предложение на народния представител Корнелия Нинова и група народни представители. Гласували 158 народни представители: за 50, против 54, въздържали се 54. Предложението не е прието. Подлагам на гласуване неподкрепеното предложение на народния представител Валери Симеонов и група народни представители. Гласували 155 народни представители: за 27, против 24, въздържали се 104. Предложението не е прието. Подлагам на гласуване редакцията на § 1 по Доклада на Комисията. Гласували 153 народни представители: за 150, против 2, въздържал се 1. Предложението е прието.
Комисията предлага да се създадат нови параграфа 2 и 3: „§ 2. В § 1 от допълнителните разпоредби се правят следните допълнения: 1. В т. 62 се създава ново изречение второ: „Храни за човешка консумация са храни по смисъла на чл. 2 от Регламент (ЕО) № 178/2002 на Европейския Парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните“, а досегашното изречение второ става изречение трето. 2. Създават се т. 98, 99 и 100: „98. Бира по чл. 66, ал. 2, т. 3“ е бира по смисъла на чл. 5 от Закона за акцизите и данъчните складове. 99. „Вино по чл. 66, ал. 2, т. 3“ е вино по смисъла на Закона за виното и спиртните напитки. 100. „Спиртни напитки по чл. 66, ал. 2, т. 3“ са спиртните напитки по смисъла на чл. 121, ал. 3 от Закона за виното и спиртните напитки.“ § 3. Създава се приложение № 4 към чл. 66, ал. 2, т. 4 и 5: „Приложение № 4 към чл. 66, ал. 2, т. 4 и 5 1. Адаптирани бебешки млека и прахообразни каши за бебета или за малки деца, попадащи в Код 1901 10 00 по КН на ЕС. 2. Хомогенизирани зеленчукови пюрета за бебета или за малки деца в съдове с нетно тегловно съдържание, непревишаващо 250 г, попадащи в Код 2005 10 00 по КН на ЕС. 3. Хомогенизирани плодови пюрета за бебета или за малки деца в съдове с нетно тегловно съдържание, непревишаващо 250 г, попадащи в подпозиция 2007 10 по КН на ЕС. 4. Смесени хомогенизирани пюрета от месо, риби, зеленчуци, плодове или ядки за бебета или за малки деца в съдове с нетно тегловно съдържание, непревишаващо 250 г, попадащи в Код 2104 20 00 по КН на ЕС. 5. Бебешки пелени, попадащи в Код на 9619 00 81 по КН на ЕС.“ „Заключителни разпоредби“. Комисията подкрепя текста на вносителя за наименованието на подразделението.
Изказвания, колеги? Не виждам изказвания. Подлагам на гласуване създадените нови два параграфа 2 и 3 и текста на вносителя за наименованието на подразделението „Заключителни разпоредби“. Гласували 155 народни представители: за 155, против и въздържали се няма. Предложението е прието.
По § 2 има предложение от народния представител Милко Недялков: „В Заключителните разпоредби, § 2, изразът „2 и“ отпада“. Комисията не подкрепя предложението. Предложение на народния представител Менда Стоянова, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 2, който става § 4: „§ 4. Разпоредбите на § 1, т. 1 и т. 2 относно ал. 2, т. 2, 3, 4 и 5, § 2, т. 2 и § 3 се прилагат от 1 юли 2020 г. до 31 декември 2021 г.“
Изказвания? Заповядайте, господин Недялков.
Уважаема госпожо Председател, уважаеми колеги! Аз предлагам да подкрепите моето предложение, чийто смисъл е облагането на доставките на книги да не се ограничава със срок до 31 декември 2021 г. Мисля, че намаляването на данъка добавена стойност върху книгите не е толкова антикризисна мярка, колкото въпрос на политика на държавата към книгоиздаването в България. Оставането на срока до 31 декември 2021 г. би създало и затруднение в самия бранш. След мои разговори с представители на бранша се установи, че се създава ситуация, в която в един период от време книгите, производството на книгите, както е описано в т. 2, ще бъде облекчено, но то не може да се осъществи така, както примерно ние като законодатели го замисляме, като една антикризисна мярка. Това трябва да бъде държавна политика. Не е възможно българските автори, преводачите, издателите на книги да се опитат през този период да издават повече книги, защото тогава е намалена ставката ДДС. И още един проблем. След 31 декември 2021 г. книгите, които са произведени с 9% данък добавена стойност, а те са стока, която не се реализира като в ресторантьорството и в хранителната промишленост толкова бързо, как ще бъдат продавани? След 31 декември 2021 г. те трябва да бъдат отново продавани със ставка 20%, което е едно сериозно недомислие. Вярвам, че ще подкрепите моето предложение – пазарът на книгите в България, производството на книгите, както и българските автори да бъдат подкрепени с постоянен данък добавена стойност 9%. Благодаря Ви за вниманието.
Благодаря, уважаеми господин Недялков. Реплики? Не виждам. Други изказвания? Не виждам. Преминаваме към гласуване на § 2. Гласуваме неподкрепеното предложение на народния представител Милко Недялков. Гласували 149 народни представители: за 64, против 17, въздържали се 68. Предложението не е прието. Подлагам на гласуване редакцията на § 2, който става § 4 по Доклада на Комисията. Гласували 150 народни представители: за 140, против няма, въздържали се 10. Предложението е прието. [[Народни представители от „БСП за България“ искат процедура по прегласуване.]] Процедура по прегласуване. Моля, режим на прегласуване. Гласували 150 народни представители: за 109, против 1, въздържали се 40. Предложението е прието.
По § 3 има предложение на народния представител Даниела Дариткова и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 3, който става § 5: „§ 5. В Закона за бюджета на държавното обществено осигуряване за 2020 г. (обн., ДВ, бр. …) се правят следните изменения и допълнения: 1. В преходните и заключителните разпоредби се създава § 6а: „§ 6а. През 2020 г. средства от фонд „Безработица“ на държавното обществено осигуряване може да се разходват и за мерки, свързани със заетостта, при условия и по ред, определени от Министерския съвет.“ 2. В приложение № 1 към чл. 9, т. 1: а) в ред 60, колона 3 числата „55, 56“ се заличават, а в колона 4 думите „Хотелиерство; Ресторантьорство“ се заличават; б) създава се ред 60а.“ Според приложена таблица в Доклада.
Изказвания? Не виждам. Подлагам на гласуване редакцията на § 3, който става § 5. Гласували 145 народни представители: за 112, против няма, въздържали се 33. Предложението е прието.
По § 4 има предложение на народните представители Светлана Ангелова и Мария Илиева. Комисията подкрепя по принцип предложението. Предложение на народния представител Даниела Дариткова и група народни представители. Комисията подкрепя по принцип предложението. Предложение от народния представител Светлана Ангелова. Комисията подкрепя по принцип предложението. Предложение от народния представител Валери Симеонов и група народни представители. Комисията подкрепя по принцип предложението. Комисията подкрепя по принцип текста на вносителя и предлага следната редакция на § 4, който става § 6: „§ 6. В Закона за мерките и действията по време на извънредното положение, обявено с решение на Народното събрание от 13 март 2020 г., и за преодоляване на последиците (обн., ДВ, бр. …) се правят следните допълнения: 1. Създава се чл. 12а: „Чл. 12а. (1) На семействата, чиито деца са записани в осми клас на държавно или общинско училище за учебната 2020/2021 г., дирекция „Социално подпомагане“ отпуска еднократна помощ за покриване част от разходите в началото на учебната година, когато децата живеят постоянно в страната и не са настанени за отглеждане извън семейството по реда на чл. 26 от Закона за закрила на детето. (2) Помощта по ал. 1 се отпуска на семейства по чл. 3, т. 2, 3 и 5 от Закона за семейни помощи за деца, при условие че средномесечният доход на член от семейството за предходните 12 месеца е по-нисък или равен на 450 лв. (3) При определяне на дохода на член от семейството по ал. 2 се прилагат § 1, т. 1 и 2 от допълнителните разпоредби на Закона за семейни помощи за деца, като лицата, които кандидатстват за помощта, декларират писмено съгласието си за извършване на служебна проверка на доходите им от дирекция „Социално подпомагане“. (4) При условията на ал. 1 помощта се предоставя независимо от дохода на семейството за: 1. деца с трайни увреждания съгласно § 1, т. 6 от допълнителните разпоредби на Закона за семейни помощи за деца; 2. деца с един жив родител съгласно § 1, т. 9 от допълнителните разпоредби на Закона за семейни помощи за деца; 3. деца, настанени в семейства на роднини и/или близки и приемни семейства по реда на чл. 26 от Закона за закрила на детето. (5) Помощта по ал. 1 се изплаща на два пъти, като 50 на сто от нейния размер се изплаща след влизането в сила на заповедта за отпускането й, а остатъкът се изплаща в началото на втория учебен срок на учебната 2020/2021 г., ако детето продължава да посещава училище. (6) Помощта по ал. 1 се възстановява, ако през учебната 2020/2021 г.: 1. ученикът не постъпи в училище, освен ако това е невъзможно поради здравословното му състояние; 2. ученикът не продължи обучението си през втория учебен срок до завършване на осми клас, освен ако това е невъзможно поради здравословното му състояние; 3. ученикът е допуснал в рамките на един месец от учебната година отсъствия от 5 учебни часа, за които няма уважителни причини, определени по реда на Закона за предучилищното и училищното образование. (7) В случаите по ал. 6 директорът на дирекция „Социално подпомагане“ издава мотивирана заповед за възстановяване на получената помощ заедно със законната лихва. (8) Правото на помощта по ал. 1 се погасява след изтичането на един месец от началото на учебната 2020/2021 г., а вземането за отпуснатата помощ се погасява след изтичането на три месеца, считано от края на месеца, в който заповедта за отпускането й е влязла в сила. (9) Размерът и редът за отпускането и изплащането на помощта по ал. 1 се определят с постановление на Министерския съвет по предложение на министъра на труда и социалната политика.“ 2. Създава се чл. 27: „Чл. 27. (1) На лекари, медицински и немедицински специалисти, специализанти и други лица, извършващи помощни дейности в лечебните заведения за болнична помощ, на служители на регионалните здравни инспекции, центровете за спешна медицинска помощ и Националния център по заразни и паразитни болести, на служители на районните здравноосигурителни каси, командировани в регионалните здравни инспекции, на служители от системата на Министерството на труда и социалната политика и от системата на Министерството на вътрешните работи и на служители от Националното тол управление, които пряко са осъществявали или осъществяват дейности, свързани с лечението, предотвратяване на разпространението и/или преодоляване на последиците от COVID - 19, се предоставя помощ за ползване на основни туристически услуги за вътрешен туризъм на стойност 210 лв. (2) Помощта по ал. 1 се ползва еднократно в срок до 30 ноември 2021 г. през времето на отпуск на лицето за не по-малко от 7 нощувки в обекти или категоризирани, или регистрирани места за настаняване, като с предимство са обектите на дружествата, в които едноличен собственик на капитала е Националният осигурителен институт, болници за рехабилитация и балнеолечебни центрове, собственост на държавата, и почивните станции на министерствата и ведомствата – по списък, приет от Министерския съвет. При ползване на помощта в болниците за рехабилитация по смисъла на Закона за лечебните заведения не трябва да се затруднява достъпът на пациенти до медицинска помощ. Член 3, ал. 5 от Закона за лечебните заведения не се прилага. (3) Помощта по ал. 1 се изплаща чрез бюджетите на Министерството на здравеопазването, Министерството на труда и социалната политика, Министерството на вътрешните работи, Министерството на регионалното развитие и благоустройството и Министерството на отбраната. Помощта за правоимащите лица от районните здравноосигурителни каси се изплаща от Националната здравноосигурителна каса за сметка на средства, предоставени чрез бюджета на Министерството на здравеопазването. Помощта не се включва в облагаемия доход на лицето и за нея не се дължат данъци и задължителни осигурителни вноски. (4) Министърът на здравеопазването, министърът на труда и социалната политика, министърът на вътрешните работи и министърът на регионалното развитие и благоустройството или оправомощени от тях длъжностни лица писмено определят кръга на правоимащите лица по ал. 1 и издават заповеди на всяко правоимащо лице за еднократно изплащане на помощта. (5) Министърът на здравеопазването или оправомощено от него длъжностно лице определя кръга на правоимащите лица по ал. 1 за лечебните заведения за болнична помощ и за районните здравноосигурителни каси. Заповедите по ал. 4 се издават от министъра на здравеопазването или оправомощено от него длъжностно лице по предложение на ръководителите на лечебните заведения, съответно на управителя на Националната здравноосигурителна каса. (6) Работодателят, съответно органът по назначаването изплаща авансово помощта по ал. 1 в 14-дневен срок преди ползването ѝ въз основа на издадената заповед. Помощта за правоимащите лица от лечебните заведения за болнична помощ по ал. 1, които не са бюджетни организации, се изплаща от съответните лечебни заведения от предоставени средства от бюджета на Министерството на здравеопазването. (7) След ползване на помощта заповедите по ал. 4 и 5 се заверяват, подпечатват и датират от служебно лице в обектите или местата за настаняване по ал. 2. На правоимащото лице се издава разходооправдателен документ за извършеното плащане и заверено извлечение от регистъра за настаняване. Правоимащото лице предоставя на органа, изплатил помощта по ал. 6, документите по изречение първо и второ в 7-дневен срок от завръщането, но не по-късно от един месец от ползването на помощта. (8) При нарушение на ал. 2 и 7 помощта се възстановява от лицето, включително чрез удържане от възнаграждението му. (9) Редът за ползването на помощта в обектите и местата за настаняване по ал. 2 се определя с акт на Министерския съвет по предложение на министъра на туризма и министъра на здравеопазването.“ 3. В преходните и заключителните разпоредби се създава § 27а: „§ 27а. През 2020 г. срокът по чл. 54м от Кодекса за социално осигуряване за служебно преизчисляване на паричните обезщетения за временна неработоспособност, трудоустрояване, бременност и раждане и при осиновяване на дете до 5-годишна възраст на самоосигуряващите се лица по чл. 4, ал. 3, т. 1, 2 и 4 от Кодекса за социално осигуряване се удължава до 30 септември.“ Комисията подкрепя текста на вносителя за § 5, който става § 7.
Изказвания? Не виждам. Подлагам на гласуване редакцията на § 4, който става § 6 по Доклада на Комисията и текста на вносителя за § 5, който става § 7. Гласували 129 народни представители: за 129, против и въздържали се няма. Предложенията са приети, а с това и Законът. Преминаваме към втора точка от днешния дневен ред: ВТОРО ГЛАСУВАНЕ НА ЗАКОНОПРОЕКТА ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА МИНИСТЕРСТВОТО НА ВЪТРЕШНИТЕ РАБОТИ. Вносител – Министерският съвет, на 18 септември 2019 г., приет на първо гласуване на 29 ноември 2029 г. Господин Нунев, заповядайте да ни запознаете с Доклада.
Уважаема госпожо Председател, уважаеми колеги народни представители! Правя процедурно предложение за допускане в залата на Стефан Балабанов – заместник-министър на вътрешните работи, Георги Арабаджиев – заместник главен секретар на Министерството на вътрешните работи, Росица Грудева – директор на дирекция „Правнонормативна дейност“, Ирена Дамянова – началник-отдел „Нормотворческа дейност и право“, Биляна Стойкова – главен юрисконсулт в отдел „Нормотворческа дейност и право на Европейския съюз“.
Благодаря, уважаеми господин Нунев. Моля, режим на гласуване за така направената процедура. Гласували 103 народни представители: за 99, против няма, въздържали се 4. Предложението е прието. Моля, поканете гостите в залата. Господин Нунев, заповядайте.
Уважаеми колеги, едно съобщение: министърът на вътрешните работи Младен Маринов в момента е на заседание на Министерския съвет и ще се включи след това, за да участва в заседанието.
Господин Нунев, заповядайте да ни запознаете с Доклада на Комисията.
„Доклад относно Законопроект за изменение и допълнение на Закона за Министерството на вътрешните работи, № 902-01-48, внесен от Министерския съвет на 18 септември 2019 г., приет на първо гласуване на 29 ноември 2019 г. Проект за второ гласуване. „Закон за изменение и допълнение на Закона за Министерството на вътрешните работи (обн., ДВ, бр. ...)“. Комисията подкрепя текста на вносителя за наименованието на Закона.
Изказвания? Не виждам. Подлагам на гласуване текста на вносителя за наименованието на Закона. Гласували 89 народни представители: за 89, против и въздържали се няма. Предложението е прието.
Предложение от народния представител Искрен Веселинов и група народни представители. Предложението е оттеглено. Предложение от народния представител Пламен Нунев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията предлага да се създаде нов § 1: „§ 1. В чл. 14 се правят следните допълнения: 1. В ал. 2 се създава т. 10: „10. охрана на лица.“ 2. Създава се ал. 4: „(4) Охраната по ал. 2, т. 10 се осигурява и осъществява при условия и по ред, определени с наредба на министъра на вътрешните работи.“ По § 1 има предложение от народния представител Иван Иванов и група народни представители: „В § 1 се правят следните изменения и допълнения: 1. Създават се нова т. 2 и т. 3: „2. В ал. 4 след думата „Редът“ се добавя „и условията“. 3. В ал. 5 изречение второ се заличава.“ 2. Точка 2 става т. 4.“ Комисията не подкрепя предложението. Комисията подкрепя текста на вносителя за § 1, който става § 2. По § 2 има предложение от народния представител Валентин Радев и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 2, който става § 3: „§ 3. В чл. 28 се правят следните изменения и допълнения: 1. Създава се нова ал. 1: „(1) Администраторът на лични данни или оправомощени от него длъжностни лица разглеждат заявленията за упражняване на права от субектите на данни по чл. 12 – 22 от Регламент (ЕС) 2016/679, съответно по чл. 53 – 56 от Закона за защита на личните данни, и изпълняват задълженията по чл. 34 от Регламент (ЕС) 2016/679, съответно по чл. 68 от Закона за защита на личните данни.“ 2. Досегашната ал. 1 става ал. 2. 3. Досегашните ал. 2, 3 и 4 стават съответно ал. 3, 4 и 5 и в тях думите „ал. 1“ се заменят с „ал. 2“.“
Дотук, господин Нунев. Изказвания? Заповядайте, господин Иванов.
Уважаема госпожо Председател, уважаеми колеги! Моето изказване е във връзка с предложението, което е направено за изменение в § 1, отнасящо се за промени в чл. 17 от Закона за МВР, а именно създаването на т. 2 и 3, като в т. 2 ал. 4 след думата „редът“ да се добави и „условията“, и в ал. 5 изречение второ се заличава. Това касае един отдавна дискутиран въпрос, който е поставян нееднократно както в Комисията, така и при различни разговори между служителите на МВР и по-скоро служителите на дирекция „Пожарна безопасност и защита на населението“. Защото измененията в Закона, направени преди време, създадоха доста въпросителни и доста напрежение сред служителите, които би трябвало да осигуряват пожарната безопасност на населението. С колегите аз общо взето съм се опитал да пресъздам в това предложение исканията на служителите в Министерството на вътрешните работи, а именно да има по-адекватен ред при осъществяване на тяхната работа. По тази причина сме поискали да се добави и думата „условията“ в този текст. Не знам защо колегите не го възприеха във Вътрешната комисия на второ четене, а беше редно това нещо да се случи, тъй като е нормално министърът на вътрешните работи да определя и условията на работа на тези групи служители. Един друг спорен текст, който предлагаме да отпадне и който служителите го искат, е именно да отпадне този текст – в населени места с население до 5 хиляди души се допуска осъществяването на дейността и в екип от двама души. Сами разбирате, че в такава обстановка, особено сега, в такава сушава година, а и в предни години е имало – имало е достатъчно години на суши – на бедствия и аварии, където такива малки екипи трудно биха могли да реагират. По тази причина ние се съобразихме с желанието на служителите от Министерството на вътрешните работи този текст да отпадне, за да могат да работят в по-големи екипи. Тоест, трима и повече души в такива населени места, особено в по-малки места, където по различни причини се случват и пожари, случват се и бедствия. Аз Ви призовавам действително да приемем този подход и разберем исканията на служителите от Министерството на вътрешните работи и да им позволите това нещо да се случи, за да могат те да работят в наистина много по-безопасни условия на труд и съответно те да могат да договарят с министъра на вътрешните работи условията за своята работа, тъй като и със сегашните промени в Закона не се дава такава възможност, а винаги досега в преговорите е поставяно като мотиви да не се договарят тези условия, тъй като в Закона не е предвиден такъв ред. Именно по тази причина ние предложихме този текст и очакваме тук, в залата, да бъде подкрепено това нещо. Благодаря.
Благодаря, уважаеми господин Иванов. Реплики? Не виждам. Други изказвания? Не виждам. Колеги, преминаваме към гласуване. Първо ще подложа на гласуване създадения нов § 1. Гласували 78 народни представители: за 65, против няма, въздържали се 13. Предложението е прието. Подлагам на гласуване неподкрепеното предложение на народния представител Иван Иванов и група народни представители. Гласували 83 народни представители: за 17, против 44, въздържали се 22. Предложението не е прието. Подлагам на гласуване текста на вносителя за § 1, който става § 2, подкрепен от Комисията. Гласували 82 народни представители: за 70, против няма, въздържали се 12. Предложението е прието. Подлагам на гласуване редакцията на § 2, който става § 3 по Доклада на Комисията. Гласували 85 народни представители: за 74, против няма, въздържали се 11. Предложението е прието.
Комисията подкрепя текста на вносителя за § 3, който става § 4, като в т. 2 от него абревиатурата ,,НИК“ се заличава.
Изказвания? Не виждам. Подлагам на гласуване текста на вносителя за § 3, който става § 4, със съответното заличаване на т. 2, подкрепен от Комисията. Гласували 84 народни представители: за 76, против няма, въздържали се 8. Предложението е прието.
Комисията подкрепя текста на вносителя за § 4, който става § 5. По § 5 има предложение от народния представител Валентин Радев и група народни представители. Комисията подкрепя по принцип предложението. Предложение от народния представител Пламен Нунев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя по принцип предложението. Комисията подкрепя по принцип текста на вносителя и предлага следната редакция на § 5, който става § 6: „§ 6. В чл. 39 се правят следните изменения и допълнения: 1. Създава се нова ал. 5: „(5) Главна дирекция „Жандармерия, специални операции и борба с тероризма“ (ГДЖСОБТ) е национална специализирана структура за осъществяване на дейностите по чл. 6, ал. 1, т. 2 и т. 6 – 9, която: 1. предотвратява и пресича терористични действия; 2. освобождава заложници; 3. задържа и/или обезврежда особено опасни престъпници или престъпни групи; 4. осигурява зона за безопасност срещу потенциални атаки чрез снайперисти; 5. открива, идентифицира и неутрализира взривни устройства и взривни вещества, както и разработва технически средства и способи за извършване на тези дейности; 6. извършва физико-химическо изследване и експертна оценка на взривни устройства и техните елементи, на взривни вещества, документи и непознати вещества; 7. опазва обществения ред при провеждане на масови мероприятия; 8. възстановява, поддържа и опазва обществения ред при масови безредици; 9. опазва обществения ред при кризи; 10. осъществява превантивна дейност по предотвратяване и пресичане на престъпления и опазване на обществения ред; 11. оказва съдействие на органите на другите главни дирекции и на областните дирекции по опазване на обществения ред; 12. участва в полицейски операции или съвместни операции с други държавни органи; 13. осъществява охрана на служители в администрацията на органи на държавна власт, при наличието на конкретна застрашеност във връзка с упражняване на функциите им; 14. оказва съдействие на други държавни органи или длъжностни лица, когато противозаконно се пречи на тяхната дейност; 15. осъществява охрана на обекти по чл. 92, ал. 1 и 2, обекти на МВР и дипломатически представителства; 16. осъществява охрана на специални товари; 17. участва в осъществяването на контрол за спазването на правилата за движение по пътищата извън населените места.“ 2. Досегашните ал. 5 и 6 стават съответно ал. 6 и 7. 3. Създават се ал. 8 и 9: „(8) Главна дирекция „Жандармерия, специални операции и борба с тероризма“ може да охранява и лицата по чл. 20 или чл. 22 от Закона за Националната служба за охрана след решение на комисията по чл. 23 от Закона за Националната служба за охрана, въз основа на заявление от съответното лице. (9) Извън случаите по ал. 8, наличието на конкретна застрашеност, видът, обхватът и срокът на охраната на лица се определят от комисия с председател главния секретар на МВР и членове директорите на Главна дирекция „Национална полиция“, Главна дирекция „Борба с организираната престъпност“ и Главна дирекция „Жандармерия, специални операции и борба с тероризма.“ Комисията подкрепя текста на вносителя за § 6, който става § 7.
Благодаря Ви, господин Нунев. Има ли изказвания? Не виждам. Ще подложа на гласуване следните текстове: текста на вносителя за § 4, който става § 5; редакцията, предложена от Комисията за текста на § 5, който става § 6, и текста на вносителя за § 6, който става § 7. Гласували 83 народни представители: за 73, против няма, въздържали се 10. Предложенията са приети.
Предложение от народния представител Пламен Нунев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 7, който става § 8: „§ 8. Член 44 се изменя така: „Чл. 44. (1) В ГДБОП, ГДНП, ГДГП, ГДЖСОБТ и в областните дирекции на МВР могат да се създават специализирани звена за реагиране при критични ситуации вследствие на престъпна дейност и за участие в специални операции с висока степен на риск, както и звена за осъществяване на охрана на лица. (2) Районите на действие на звената по ал. 1, създадени в областните дирекции на МВР, се определят с акта на Министерския съвет по чл. 42, ал. 1. (3) Използването на звената за изпълнение на дейностите по ал. 1 се разрешава с писмена заповед на директора на съответната структура за всеки отделен случай. (4) В неотложни случаи използването на звената за изпълнение на дейностите по ал. 1 може да бъде разпоредено устно. В тези случаи писмената заповед се издава не по-късно от 24 часа. (5) При изпълнение на дейностите по ал. 1, служителите използват специални защитни средства, гарантиращи тяхната лична безопасност и прикритие на самоличността им. (6) Редът за осъществяване на дейностите по ал. 1 се определя с правила, утвърдени от министъра на вътрешните работи.“ Предложение от народния представител Красимир Ципов и група народни представители. Комисията подкрепя предложението. Комисията предлага да се създаде нов § 9: „§ 9. В чл. 47, ал. 6 думата „ежегодно“ се заличава.“ Комисията подкрепя текста на вносителя за § 8, който става § 10. Комисията подкрепя по принцип текста на вносителя и предлага следната редакция на § 9, който става § 11: „§ 11. Създава се чл. 50а: „Чл. 50а. (1) Националният институт по криминалистика е структура на МВР, която: 1. осъществява експертно-криминалистична дейност, включваща откриване, фиксиране, изземване и оценка на веществени доказателства и следи, изготвяне на веществени доказателствени средства, изследване на веществени доказателства и веществени доказателствени средства и изготвяне на експертизи, включително в областта на цифровите и комуникационните технологии; служители в института участват и в други действия по разследването в качеството на специалист-технически помощник по смисъла на Наказателно-процесуалния кодекс; 2. участва в извършването на огледи на местопроизшествия при тежки престъпления на територията на страната; 3. разработва и внедрява нови методики за изследване в областта на криминалистиката на основата на съвременни научни достижения; 4. осъществява организационно-методическа дейност, като участва в организирането и провежда обучението на служителите, осъществяващи експертно-криминалистична дейност в МВР; 5. осъществява информационна дейност, като поддържа и актуализира Националната дактилоскопна система (АФИС) и Автоматизираната система на Европейския съюз за идентификация по пръстови отпечатъци „ЕВРОДАК“, Националната ДНК база данни и Националната съдебно-балистична колекция; 6. осъществява международен обмен на данни. (2) В Националния институт по криминалистика може да се създават отдели и сектори. (3) Устройството и дейността на Националния институт по криминалистика се определят с правилник, издаден от министъра на вътрешните работи.“
Благодаря, господин Нунев. Има ли изказвания, колеги? Не виждам. Ще подложа на гласуване следните текстове: редакцията, предложена от Комисията за текста на § 7, който става § 8; предложението на Комисията за създаването на нов § 9 с текст по Доклада на Комисията; текста на вносителя, подкрепен от Комисията за § 8, който става § 10, и редакцията предложена от Комисията за текста на § 9, който става § 11. Гласували 96 народни представители: за 85, против няма, въздържали се 11. Предложенията са приети.
Предложение от народния представител Пламен Нунев и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 10, който става § 12: „§ 12. Член 51 се изменя така: „Чл. 51. (1) Институтът по психология е структура на МВР, която: 1. изготвя личностен и поведенчески анализ на оперативно интересни лица и провежда криминално-психологични изследвания за подпомагане на органите на досъдебното производство и на органите на МВР, извършващи оперативно-издирвателна дейност; 2. изготвя психологични и съдебно-психологични експертизи; 3. осъществява медиация и психологични интервенции при управление на кризисни ситуации, застрашаващи националната сигурност, обществения ред, сигурността и живота на гражданите; 4. извършва изследвания за установяване на психологична пригодност за държавна служба; 5. извършва психологична профилактика, индивидуално и семейно консултиране; 6. извършва дейности по управление на стреса след критични инциденти; 7. осъществява специализирана психологична подготовка; 8. извършва организационна диагностика и консултиране и емпирични психологични изследвания; 9. провежда индивидуални психодиагностични изследвания; 10. създава, адаптира и въвежда нови методики, критерии и стандарти за индивидуална и организационна психодиагностика. (2) В Института по психология може да се създават отдели и сектори. (3) Устройството и дейността на Института по психология се определят с правилник, издаден от министъра на вътрешните работи.“ Комисията подкрепя текста на вносителя за § 11, който става § 13. Комисията подкрепя текста на вносители за § 12, който става § 14. Комисията подкрепя текста на вносителя за § 13, който става § 15. Предложение от народния представител Валентин Радев и група народни представители. Предложението е оттеглено. Комисията подкрепя текста на вносителя за § 14, който става § 16.
Благодаря, нека да спрем дотук. Изказвания, колеги? Не виждам. Ще подложа на гласуване следните текстове: редакцията, предложена от Комисията за текста на § 10, който става § 12; текста на вносителя за § 11, който става § 13; текста на вносителя за § 12, който става § 14; текста на вносителя за § 13, който става § 15, и текста на вносителя за § 14, който става § 16. Гласували 98 народни представители: за 87, против няма, въздържали се 11.
Предложение от народния представител Пламен Нунев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията предлага да се създаде нов § 17: „§ 17. В чл. 100 се правят следните допълнения: 1. В текста преди т. 1 след думите „т. 4“ се добавя „и 10“. 2. Създават се т. 4, 5 и 6: „4. прогнозират и разкриват заплахи за безопасността на охранявани лица; 5. предотвратяват и пресичат посегателства срещу охраняваните лица; 6. осигуряват безопасността на охраняваните лица в местата на тяхното пребиваване, както и по време на придвижването им.“ Комисията подкрепя текста на вносителя за § 15, който става § 18. Комисията подкрепя по принцип текста на вносителя и предлага следната редакция на § 16, който става § 19: „§ 19. В глава пета, в наименованието на раздел II думата „Обмен“ се заменя с „Опростен обмен“. Комисията подкрепя по принцип текста на вносителя и предлага следната редакция на § 17, който става § 20: „§ 20. В чл. 110 ал. 3 се изменя така: „(3) Когато за достъп до исканата информация или данни се изисква разрешение от компетентен орган на съдебната власт, те се предоставят след получаване на такова разрешение.“ Комисията подкрепя текста на вносителя за § 18, който става § 21. Комисията подкрепя текста на вносителя за § 19, който става § 22. Комисията подкрепя текста на вносителя за § 20, който става § 23.
Има ли изказвания? Преминаваме към гласуване. Подлагам на гласуване, първо, предложението на Комисията за създаване на нов § 17; текста на § 17 съгласно Доклада на Комисията; текста на вносителя за § 15, който става § 18; редакцията, предложена от Комисията за § 16, който става § 19; редакцията, предложена от Комисията за текста на § 17, който става § 20; текста на вносителя за параграфи 18, 19 и 20, които стават съответно параграфи 21, 22 и 23. Гласували 97 народни представители: за 91, против няма, въздържали се 6. Предложенията са приети.
Комисията подкрепя текста на вносителя за § 21, който става § 24, като в него след думите „чл. 115“ се добавя „в текста преди т. 1“. Комисията подкрепя текста на вносителя за § 22, който става § 25. Комисията подкрепя текста на вносителя за § 23, който става § 26. Комисията подкрепя текста на вносителя за § 24, който става § 27, като в него след думите „чл. 118“ се добавя „в текста преди т. 1“.
Има ли изказвания, колеги? Няма. Подлагам на гласуване следните текстове: текста на вносителя за § 21, който става § 24, с предложеното в чл. 115 допълнение от Комисията; текста на вносителя за параграфи 22 и 23, които стават съответно параграфи 25 и 26; текста на вносителя за § 24, който става § 27, с предложеното допълване от Комисията. Гласували 96 народни представители: за 86, против няма, въздържали се 10. Предложенията са приети.
Предложение от народния представител Валентин Радев и група народни представители. Комисията подкрепя по принцип предложението. Комисията предлага да се създадат нови § 28, 29, 30 и 31: „§ 28. В чл. 129 се създава ал. 10: „(10) За удостоверяване на квалификацията по ал. 5, т. 8 не се представят документи, в случай че същите са достъпни в регистрите по чл. 141, ал. 3 от Закона за предучилищното и училищното образование, чл. 10, ал. 2, т. 3, буква „г“ от Закона за висшето образование или чл. 42, т. 11 от Закона за професионалното образование и обучение. В тези случаи, в списъка по ал. 5, т. 6 се включва информация за единния граждански номер, личния номер или личния номер на чужденец и номера на документа за придобита квалификация за лицето, което ще осъществява дейност по ал. 2.“ § 29. В чл. 131 се създава ал. 3: „(3) В разрешението за извършване на дейности по осигуряване на пожарната безопасност на обекти и/или поддържане и обслужване на уреди, системи и съоръжения, свързани с пожарната безопасност се посочва изчерпателно дейността по чл. 129, ал. 2, която лицето има право да извършва, териториалният обхват на дейността, фирма/наименование и ЕИК на лицето, получило разрешението и обстоятелството, че разрешението е безсрочно.“ § 30. В чл. 132 се правят следните изменения и допълнения: „1. Алинеи 1 и 2 се изменят така: „(1) Лицето, получило разрешение по чл. 129, уведомява писмено органа, издал разрешението в 14-дневен срок от настъпването на: 1. промяна на лице от персонала по чл. 129, ал. 4, включваща: а) добавяне на лице към персонала по чл. 129, ал. 4; б) премахване на лице от персонала по чл. 129, ал. 4; 2. промяна на вписаните/обявените в търговския регистър обстоятелства или актове за лицето, получило разрешението, включваща: а) промяна на фирмата/наименованието; б) промяна на седалището и адреса на управление; в) промяна на правната форма; г) смяна или добавяне на представител; д) премахване на представител; е) преобразуване без промяна на правната форма; ж) прекратяване и ликвидация; 3. всяка друга промяна на условията, при които е издадено разрешението, свързана с изискванията по чл. 129, ал. 5. (2) Към уведомлението за промяна по ал. 1, лицето, получило разрешение по чл. 129 представя документите, свързани с промяната, а в случаите по ал. 1, т. 1, буква „а“ и т. 2, букви „а“, „в“ и „г“, както и когато преобразуването по ал. 1, т. 2, буква „е“ води до промяна на фирмата/наименованието, смяна/добавяне на представител или добавяне на лице към персонала по чл. 129, ал. 4 и документ за платена такса в размер, определен от Министерския съвет.“ 2. Създава се нова ал. 4: „(4) Лицето, получило разрешение по чл. 129, е длъжно да представи документите по ал. 2 след изискването им в срока по чл. 130, ал. 2.“ 3. Досегашната ал. 4 става ал. 5 и се изменя така: „(5) Директорът на ГДПБЗН или оправомощено от него длъжностно лице в едномесечен срок от подаване на уведомлението по ал. 1: 1. отразява промените по ал. 1, т. 2, букви „а“ и „в“, както и промените по ал. 1, т. 2, буква „е“, когато преобразуването води до промяна на фирмата/наименованието, в издаденото разрешение по чл. 129; 2. отразява промените по ал. 1 в регистъра по ал. 6; 3. отказва отразяване на промените по т. 1 и 2, в случай на установени несъответствия при оценяване на документацията по ал. 2.“ 4. Създават се ал. 6, 7 и 8: „(6) В ГДПБЗН се създава и поддържа регистър на издадените и отнетите разрешения по чл. 129. (7) Информация за издадените и отнетите разрешения по чл. 129 се публикува на интернет страницата на ГДПБЗН. (8) Съдържанието на регистъра по ал. 6 и на информацията по ал. 7 се определя с наредбата по чл. 129, ал. 9.“ § 31. В чл. 133 се създават ал. 3, 4 и 5: „(3) Резултатите от извършените проверки се оформят в протокол, който се съставя в два екземпляра, като единият се връчва на лицето, получило разрешение, а другият заедно с доклад за извършената проверка се представя на органа, издал разрешението. (4) В протокола по ал. 3 се разпореждат писмено необходимите мероприятия за изпълнение на задълженията, предвидени в този закон и в наредбата по чл. 129, ал. 9. (5) Лицата, получили разрешение по чл. 129, са длъжни да изпълняват писмените разпореждания по ал. 4.“ Предложение от народния представител Искрен Веселинов и група народни представители. Предложението е оттеглено. Предложение от народния представител Александър Сиди, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя по принцип предложението. Предложение от народния представител Красимир Ципов, направено по реда на чл. 83. ал. 5, т. 2 от Правилника за организацията и дейността на Народното събрание. Комисията подкрепя предложението. Предложение от народния представител Маноил Манев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията предлага да се създаде нов § 32: „§ 32. В част втора, глава пета се създава раздел VI с чл. 140в – 140л: „Раздел VI – Доброволни формирования за оказване на съдействие на полицейските органи“. Чл. 140в. (1) За оказване на съдействие при осъществяване на дейността си полицейските органи може да привличат доброволци. (2) Доброволците може да съдействат на съответните органи чрез участие в доброволни формирования. Чл. 140г. (1) Доброволец може да е дееспособно пълнолетно лице, което е вписано в регистъра на доброволците и което: 1. има придобито най-малко основно училищно образование; 2. не е осъждано за умишлено престъпление от общ характер, както и не е освобождавано от наказателна отговорност за извършено умишлено престъпление от общ характер с налагане на административно наказание по чл. 78а от Наказателния кодекс; 3. не е привлечено като обвиняем или не е подсъдимо за умишлено престъпление от общ характер; 4. не е било наказвано по административен ред по Указ № 904 за борба с дребното хулиганство или Закона за опазване на обществения ред при провеждането на спортни мероприятия; 5. е физически и психически здраво. (2) Когато дейността изисква, може да се предвиждат и допълнителни изисквания или ограничения за лицата, които искат да бъдат доброволци за осъществяването на съответната дейност. Чл. 140д. Не може да бъде доброволец: 1. лице, което не отговаря на изискванията за доброволец; 2. държавен служител в службите за сигурност или в службите за обществен ред. Чл. 140е. (1) За съдействие на полицейските органи и при необходимост директорът на съответната областна дирекция на МВР или оправомощено от него длъжностно лице може да създава доброволни формирования. (2) В доброволно формирование може да участват лица, които са вписани в регистъра на доброволците и участието им е безвъзмездно. (3) Условията и редът за създаването на доброволните формирования се определят с наредбата по чл. 140л, ал. 1. Чл. 140ж. Доброволецът има право: 1. да подпомага дейността на полицейските органи; 2. на достоверна, разбираема и своевременна информация за дейността, във връзка с която е необходимо съдействието му, включително за възможните рискове за живота и здравето му; 3. на равни възможности, недискриминационно отношение и зачитане на личните му убеждения при осъществяването на съдействието; 4. на съответно обучение за дейността, в която се изразява осъществяваното от него съдействие; 5. на осигуряване на съответните здравословни и безопасни условия за осъществяване на съдействието, включително при необходимост, осигуряване на екипировка за извършване на дейностите, в които се изразява съдействието; 6. на идентификационна карта на доброволец. Чл. 140з. Доброволецът, който подпомага дейността на полицейските органи, има право и да: 1. подпомага дейността на полицейските органи при осъществяване на охранителна дейност по опазване на обществения ред; 2. извършва проверка за установяване на самоличност; 3. предупреждава устно лице, за което има достатъчно данни и се предполага, че ще извърши престъпление или нарушение на обществения ред. Чл. 140и. Доброволецът е длъжен да: 1. изпълнява добросъвестно възложените му задачи; 2. уведоми незабавно полицейските органи при получаване на сигнали за извършени или при установяване на извършени нарушения на обществения ред; 3. оказва съдействие на полицейските органи при охрана на място, където е извършено престъпление или нарушение на обществения ред; 4. уведоми по съответния ред, когато установи наличието на пострадали или лица, които се намират в безпомощно състояние; 5. работи в сътрудничество и разбирателство с останалите доброволци, като им съдейства и ги подпомага в съответствие с дадените му указания; 6. участва в обучение, когато това се изисква във връзка с оказваното от него съдействие; 7. опазва имуществото, което му е предоставено във връзка с оказваното от него съдействие; 8. опазва чуждото имущество, доколкото това е възможно при осъществяване на съдействието; 9. се легитимира с идентификационната си карта при осъществяване на съдействието. Чл. 140к. Доброволецът отговаря по общия ред за вредите, които виновно е причинил при или по повод оказването на съдействието. Чл. 140л. (1) Условията и редът за създаване на доброволните формирования по чл. 140е, съдействието, което оказват на полицейските органи и контролът върху тях, за вписването и воденето на регистрите на доброволците и доброволните формирования и достъп до данните в тях, за организацията на дейността на доброволците и доброволните формирования, обучението на доброволците и формата и съдържанието на идентификационната карта на доброволеца се определят с наредба на министъра на вътрешните работи. (2) Видовете разходи във връзка с осъществяване на съдействие от доброволци и размерите, в които подлежат на възстановяване, се определят с акт на Министерския съвет.“
Изказвания? Заповядайте, господин Сиди.
Благодаря Ви, господин Председател. С настоящото предложение всъщност решаваме един проблем, за който още в началото на мандата на това Народно събрание говорихме и по време на кампанията – за това, че ще се опитаме да подобрим взаимодействието на органите на Министерството на вътрешните с гражданите с цел превенция на престъпленията, особено в малките населени места. Една наша стара идея да направим доброволни формирования в подкрепа на Министерството на вътрешните работи, за да можем да спрем битовата престъпност, която тормози гражданите в малките населени места, знаете, българските граждани, които биват брутално поругавани от различни хора с криминално мислене. Така че ние бяхме направили много сериозни предложения, но в крайна сметка това е първата крачка към изграждането на доброволни формирования, които, пак казвам, в подкрепа на Министерството на вътрешните работи ще решат проблема с битовата престъпност в малките населени места, надявам се, и съответно ще успеят да освободят ресурс на Министерството да се занимава и с други неща тогава, когато в малкото населено място може да патрулира единствено и само доброволно формирование. Разбира се, с подкрепата на служители на Министерството, но ще се освободи един по-сериозен ресурс, за да може в крайна сметка да се справим с този бич в нашето общество, а именно битовата престъпност в малките населени места. Благодаря Ви.
Благодаря, господин Сиди. Реплика? Не виждам. Господин Малинов, заповядайте за изказване.
Уважаеми господин Председателстващ, уважаеми колеги, уважаеми господин Министър! Това, което искам да направя като обръщение към народните представители – идеята за доброволните отряди и сътрудници, които са към Министерството на вътрешните работи, не е лошо като идея, като принцип то ще срещне нашата подкрепа. Но аз искам да отпадне един текст от така предложения чл. 140з и Ви моля да се замислите върху това, което ще Ви кажа. Когато едно лекарство е в необходимата доза, то лекува, тогава когато е предозирано, то уврежда. Член 140з – правата на доброволните сътрудници, т. 2. Искам някой от Вас да си представи как ще стане това реално, просто да си представи, че един от Вас е на улицата или в дадено населено място и така нататък. „Има право да извършва проверка за установяване на самоличността.“ Може ли някой – и вносителите, и който и да е от тези от Вас, които по чисто политически принцип ще го подкрепят, да обясни това на практика как ще стане? Вие вървите, появява се един човек, вади някаква карта и казва: „Дайте си документите за проверка!“ Следващия път ще му разширим правомощията да каже той еди-какво си, еди-какво си… Вижте, това вече нарушава коренно принципа и идеята за създаване на тези формирования. Предлагам Ви, господин Председател, и на Вас Ви предлагам да подложите на гласуване тази т. 2, която дава правомощия за извършване на проверка за установяване на самоличността, да отпадне. Благодаря.
Благодаря, господин Малинов. Реплики? Реплика – господин Веселинов, заповядайте.
Уважаеми колега, преди всичко благодаря за това, че ще подкрепите принципа, защото наистина това е една идея, която от ВМРО десетилетия се опитваме да прокараме, и това е нещо истинско, което може да промени съотношението в битката с маргиналния криминален контингент. Това, с което не съм съгласен с Вашето изказване обаче, не мога да го скрия. Първо, тези хора ще действат по планови операции. Те няма да са едни блуждаещи хора, които правят където си искат и каквото си искат. Те са под прякото ръководство на Министерството на вътрешните работи. И сега един цивилен полицай може да излезе отникъде, да Ви покаже полицейска карта и да Ви поиска лични документи, но по-важното е, че това са хората от съответното малко населено място. Не си представяйте, че този институт на доброволчеството ще има широко приложение в големите градове, но в малкото населено място този почтен гражданин, на който се е спряло МВР, тоест почтени граждани, тъй като те трябва да бъдат най-малко двойка при осъществяване на тази дейност, те са познати, всички, включително и криминалният контингент ги знае, че са сътрудници на полицията, те ще се представят и ще кажат: ти вършиш някакво нарушение или ти вероятно се каниш да извършиш някакво нарушение, снемаме ти самоличността, предупреждаваме те. И това мисля, че ще има изключително респектиращо въздействие върху тази маргинали, които безчинстват в определени краища на страната. Така че ние от ВМРО и всъщност от „Обединени патриоти“ настояваме този текст да остане, защото той е част от гръбнака на предложението. Ние дори смятаме, че ако бъде установен по време на извършване на престъпление, патрулът трябва да има право да задържи до пристигане на полицейските органи съответното лице. Тук не срещнахме подкрепа, но смятам, че след една или две години ще си говорим и това задържане ще дойде на дневен ред.
Благодаря Ви, господин Веселинов. Втора реплика – заповядайте, господин Ахмедов.
Уважаеми господин Председател, уважаеми господин Министър, уважаеми колеги! Днес на второ четене приемаме Законопроекта за Министерството на вътрешните работи. По принцип един закон урежда принципите, функциите, дейността, управлението и устройството в даденото министерство, така и статута на неговите служители. Ние от „Движението за права и свободи“ сме против създаването на тези доброволчески отряди, защото по принцип, както изтъкват вносителите, тоест националистите, в едно малко населено място чрез тези доброволчески отряди ще се създаде едно двувластие и тогава хората в населеното място ще се чудят отново къде е държавата. Няма нужда, защото по същия подобен начин навремето в една много развита страна – член на Европейския съюз, се създадоха и шпицкомандите. Уважаеми колеги, да не забравяме, защото историята понякога трябва да се чете и да се напомня за бъдещите поколения, ние от „Движението за права и свободи“ сме категорично против, повтарям, създаването на тези шпицкоманди [[реплики от ОП]] и моля всички колеги да подкрепят това наше искане. Благодаря Ви за вниманието. [[Реплики от ОП.]]
Благодаря Ви, господин Ахмедов. Трета реплика – господин Манев, заповядайте.
Уважаеми господин Председател, уважаеми колеги! Аз се учудвам, че влязохме в такъв дебат, защото текстът за създаването на доброволните отряди, между другото, е изключително гарантиран от гледна точка на това, което и Вие казахте, и на колегата в изказването, защото в реда е предвидено, че те ще работят единствено и само по време на провеждане на операция, съвместно с полицейския орган и само по план на тази операция, създадена от полицейския орган. Те няма да са свободни електрони, движещи се по пътя и даващи си картата: дай си личните документи! Няма такъв вариант. Вариантът е единствено и само в операция, която се планира в Министерството на вътрешните работи, тоест в управлението и те работят заедно с полицейския орган и подпомагат полицейския орган. Това беше основанието аз лично да подкрепя тази идея, тези две гаранции. От друга страна, колеги, моля Ви, дайте да си оправим партийния апарат, особено към БСП се обръщам. Абе ние говорим за доброволни отряди на хора, които искат да подпомагат полицията. Във Вашите глави са все доброволните сътрудници бе. Не са сътрудници. Ония – доброволните сътрудници, са друго нещо. Те бяха агенти. Аз просто казвам, че подкрепата, която получи този законопроект в тази си част, беше за това, защото създадохме безброй много гаранции да не могат по никакъв начин да имат каквито и да било преимущества, каквито и да било привилегии, ако до тях не стои полицаят и няма подписан от началника план за тази операция, по която те са навън. Да, колегата е прав. Може да дойде време да променяме това, ако ни убедят, ако нещо се случи, но сега гаранциите са налице. Благодаря Ви.
Благодаря Ви, господин Манев. Имате думата за дуплика, господин Малинов.
На мен ми е трудно да отговоря на една от дупликите по простата причина, че според мен тя беше съдържателно изказване. Искам да наблегна на две неща – говоря за изказването на колегата от ДПС. Според мен не беше дуплика, а изказване, но – тяхно право. Първо, на господин Веселинов. Господин Веселинов, не съм казал, че ние като група ще подкрепим този текст. Казах, че идеята по принцип си заслужава подкрепа, но във вида и в обяснението, което дадохте, особено по тази т. 2, нещата наклоняват в съвсем друга посока. Може би трябва да запишем тогава на база на Вашето обяснение, на Вашето и на колегата от ГЕРБ, който се изказа, че това действие касае само регионално и маргинални… Аз искам да попитам регионално ли е – примерно, аз живея в „аристократичния“ квартал „Люлин“, това регионална акция ли ще бъде, с маргинали, полицейска операция? Това е абсолютно несериозно. Даваме правомощия, които не трябва да се дават! По този начин се опорочава идеята. Опорочава се една идея, която не е лоша, така че не приемам аргументите Ви, защото те са несъстоятелни.
Благодаря Ви, господин Малинов. Други изказвания? Господин Веселинов, имате думата за изказване.
Уважаеми господин Председател, уважаеми колеги! Аз не смятах да правя изказване, тъй като подкрепям този, смятам, изключително премислен и балансиран вариант на Комисията, който, вярно, в някаква степен е по-скромен като обхват от това, което ние желаехме и бяхме предложили първоначално, но ние сме съгласни, че нещата трябва да стават стъпка по стъпка, трябва да се види как работи този институт и той да докаже своята полезност. От ДПС не се изненадвам. Между другото, ДПС не искат двувластие в малките населени места, искат местните кланове да са си еднолична власт, те са услужливи към тях по време на избори, а пък бедните хорица, които имат нещастието да живеят на тази територия, те да му мислят, те да се надяват само на Господ да ги пази! От колегите от БСП съм разочарован. Всъщност те си търсят повод да са против доброволните отряди, говорейки в същото време, че са „за“. Няма шпицкоманди тук, няма някакъв замисъл да обличаме някакви хора с извънредна власт, обаче имаме желанието да мобилизираме почтените българи да помагат на полицията. Нещо по-нормално и благородно от това, честно казано, аз не виждам. И този ресурс от хора, ако щете, бивши служители на МВР, на Министерството на отбраната, защо той да не бъде използван по един подходящ начин? И пак казвам, с инициативата на самата съответна полицейска структура, на съответното РДВР. Тук не говорим за хора, които се събират и се самоорганизират. Тук говорим за хора, които са събрани и организирани от МВР в полза и подкрепа на обществения ред. Ако някой не одобрява това нещо, то значи изобщо не мисли за обществения ред и не мисли за ефективната борба с битовата престъпност.
Благодаря, господин Веселинов. Реплики? Заповядайте, господин Летифов.
Благодаря, господин Председателстващ. Уважаеми колеги! Господин Веселинов, аз разбирам за пореден път Вашата фикция спрямо „Движението за права и свободи“, но не разбирам и Вашия пореден опит да вкарате едни противоречиви текстове, в които ние ще изправим една част от българското общество срещу друга част от българското общество. [[Шум и реплики.]] И тук въпросът е: ние не вярваме ли в дейността и функцията на Министерството на вътрешните работи, защото ние вярваме? Ние от „Движението за права и свободи“ искаме това да е една силна структура, тя да гарантира правата, свободите, имуществото, живота и здравето на всички български граждани. И ако има проблем в МВР, нека да прегледаме какви са им проблемите, да подкрепим МВР, да увеличим бюджета, за да се гарантира здравето, имуществото на всички български граждани, от една страна, и, от друга страна, ние да знаем, че законът се спазва. Вие споменахте за едни кланове, но тук само едно нещо ще Ви зачета някъде от предложените текстове, че изискването за човек да участва в доброволческите отряди е да има основно образование. За кои маргинали говорите? Които ще ги вкарате в доброволните отряди ли? От друга страна, господин Манев, Вие казахте, че няма нещо толкова притеснително, но текстовете тук по-надолу гласят, че те могат да бъдат заедно с полицаите – тези доброволчески отряди, но могат да бъдат и сами, ако бъдат в група по двама, нещо… Да ги зачетат текстовете. Четете! Четете! И да Ви припомня, че пътят към ада е осеян с добри намерения. Колеги, отваряте кутията на Пандора. Има МВР, има Закон за МВР. Нека да се придържаме към Закона. Благодаря Ви.
Благодаря, господин Летифов. Втора реплика – господин Манев, трета реплика… [[Шум и реплики.]] Добре, ще изчакате малко. Реплика – господин Ангелов.
Господин Председател! Господин Веселинов, мисля, че трябва ясно и точно Вашето изложение, което направихте, да допълните с ей това и да кажете истината каква е. Вижда се днес в парламента, че именно БСП и ДПС са за това битовата престъпност в България да продължи да безчинства в малките населени места. [[Силен шум и реплики.]] Защо го правят? Мотивите най-вероятно са различни. Най-вероятно имат различни мотиви, но един от мотивите всички го знаем – по време на избори всички тези хора, които живеят в такива рискови места, под строй гласуват за определена или за определени партии. И това не им е изгодно. Рискове – говоря от гледна точка на престъпността, която я има, за битовата престъпност там. Така че, господин Веселинов, хубаво е наистина да подчертаете кои политически сили са за това битовата престъпност в България да продължи и кои не са. Още повече че в тези изказвания, които направиха колегите от ДПС, говорят за дискриминация, за шпицкоманди и всякакви други безумия, ами именно тези доброволци могат да са всякакви хора, от всички общини. Кметовете на общините могат да потърсят най-читавите и съвестни хора, за да ги препоръчат в МВР, за да могат тези хора по малките населени места наистина да помагат за това да бъде намалена битовата престъпност и да няма престъпления. Къде видяхте в Закона да има предложение конкретно човекът да е от определен етнос или от определена партия? Всеки един доброволец може да е от всяка една партия, от всеки един етнос, от всяка една религиозна общност в България. Тези хора ще помагат и в общините, където управлявате и Вие – от ДПС, само че Вие явно тези мерки не ги съгласувате с Вашите общински кметове, нали? Решили сте, че щом ВМРО го предлага, ние сме „против“ – хем за изборите да има повече гласове, да не ни пречат, защото тези доброволци по време на избори, господин Веселинов, могат да докладват и да възпрепятстват пазаруването на гласове по махали… [[Шум и реплики.]]
Благодаря Ви, господин Ангелов. Завършете изказването си!
…и различни други общности. Ето това е основният проблем.
Благодаря Ви. За трета реплика – господин Малинов.
Уважаеми господин Министър, уважаеми колеги! Репликата ми е в посока – уважаеми колеги, не може така грубо да се говори, политически некоректно, невярно в тези изказвания. Репликата ми е, първо… [[Шум и реплики.]] Ще Ви чуя, господа. Към господин Веселинов – господин Веселинов, нека БСП да определя какво и как ще прави. Не сте Вие, които ще ѝ давате оценка. И се занимавайте с Вашата си градинка. Недейте да копаете в чуждата. Във Вашата си има достатъчно картофи за вадене, и то гнили! Това е едното. Второто, колегата Ангелов – защо Ви беше необходимо това бе, колега?! Защо Ви беше необходимо това политизиране? Ние говорим за един конкретен текст и правомощия. [[Реплики.]] Репликата? Да, към Веселинов, но той допълни пипера, господин Ангелов… Господин Веселинов, първо, нито БСП, нито аз в своето изказване сме споменали думата шпицкоманди. Слушайте внимателно кой какво говори! Вие го казахте, че БСП ги набъркахте… Второ, на 10 юни от ВМРО да ми говорят за шпицкоманди, това си е жива порнография! [[Ръкопляскания от „БСП за България“.]]
Благодаря. Господин Веселинов, дуплика.
Уважаеми колеги, аз се чудя, специално, колеги от БСП и ДПС! Аз се чудя Вие осъзнавате ли, че има проблем с битовата престъпност в държавата?! [[Шум и реплики.]] Осъзнавате ли, че за първи път има системно противодействие на тази битова престъпност? И осъзнавате ли, че тази битова престъпност е функция на Вашето безотговорно поведение и възпитаване на безотговорност в определени маргинални групи, които се превърнаха в бич божи за цели региони? Вие ги вдъхновявахте! [[Реплики.]] Вие! Вашата партия! [[Силен шум и реплики.]]
Моля Ви, колеги! Не от място! Ако искате, ще Ви дам думата след това изказване.
Не аз започнах раздаване на епитети, „шпицкоманди“ и прочее. Очевидно е обаче, че Вие не разбирате необходимостта цялото общество да се мобилизира срещу битовата престъпност. Вие говорите за разделение между хората – да, ние разделяме хората на престъпници и такива почтени граждани, които трябва да се борят с престъпниците, и това е една стъпка в тази посока. Ако Вие не го разбирате, ако не искате да участвате или ако искате да участвате на страната на престъпниците, си е Ваш проблем. Всъщност ние вярваме в МВР и затова даваме в ръцете на МВР още едно мощно оръжие! Това е, което имам да кажа!
Благодаря, господин Веселинов. Едно лично обяснение – на господин Аталай, на господин Манев, след което ще Ви дам думата за изказване. Господин Летифов? [[Реплики.]]
Господин Председател, колеги! Вземам лично обяснение, за да не влизам в този дебат. Нарочно го вземам като лично обяснение, за да не влизам в този дебат, който стана – не знам откъде и какъв… Много политика сложихме тук. Аз нямаше да се подпиша… За да е лично обяснение – аз никога нямаше да се подпиша под такъв законопроект, ако вътре той не започва с този текст от Законопроекта, който не започва с това, че първото действие, за да се създаде такова нещо, е някой човек да отиде и да се регистрира сам в дирекцията на полицията като желаещ да бъде доброволец. Това е първата стъпка. Единствено и само от тези хора, които доброволно са се записали в този списък, могат да се ползват доброволци по време на операциите, иначе не бих се подписал под такова нещо. Четете Закона! Обвинихте ме, че не го чета! Смея да кажа, че съм абсолютно прав! Там пише, че само от регистъра на тези, които са се регистрирали, затова искам да бъда ясен за цялата зала, за всички колеги – само и единствено, затова съм подкрепил и ще продължа да го подкрепям, защото има гаранции, най-малко пет на брой гаранции.
Благодаря, господин Манев. Господин Летифов, заповядайте по начина на водене.
Господин Председател, процедурата ми по начина на водене е изцяло към Вас. Докато се изказват колегите националисти от другата страна и правят реплика на репликата, Ви моля да спазвате Правилника и да им правите на тях забележка или да ги наказвате, да не се занимавате с колегите в залата. Когато правят колегите пък лично обяснение, да им цитирате, че става въпрос за чл. 140и, ал. 2, където е записано, ще прочета: в случаите по ал. 1, т. 1 дейността може да се осъществява съвместно с полицейските органи или самостоятелно от екип от най-малко двама доброволци при условията и по реда, определен в Наредбата по чл. 140. Благодаря Ви за вниманието.
Господин Ибрямов – по начина на водене.
Господин Председател, уважаеми колеги! Господин Председател, обръщам се към Вас като председателстващ Народното събрание. Когато от тази зала, независимо под какъв претекст народен представител обвинява – дали ще бъде български гражданин, дали ще бъдат група български граждани от нашето общество като престъпници, може да припомните на някои колеги, че престъпниците биват обявявани от съда. В момента само да Ви припомня, колеги националисти, в държавата тече разследване на няколко политически лица. [[Шум и реплики от ОП.]] Господин Председател, може да стопирате, когато народен представител обявява български гражданин или общество за престъпници. Само припомням, че се води разследване срещу министър, срещу заместник-министър, срещу шеф на Агенцията за българите в чужбина…
По същество към мен, господин Ибрямов, моля ви! ДЖЕЙХАН ИБРЯМОВ: …както и за директор на Басейнова дирекция в Пловдив. А те престъпници ли са, колеги? Благодаря.
Благодаря Ви. Заповядайте, господин Аталай.
Благодаря Ви, господин Председател. Уважаеми колеги! Уважаеми господин Министър, обръщам се към Вас с една молба. Смятам, че Министерството на вътрешните работи няма необходимост от такива групи. Вие днес сте министърът, който трябва да застанете и да защитите, че Министерството на вътрешните работи сте онази структура, която освен тези гаранции, които давате, давате онова успокоение и реда, който е необходим във всички онези места, където има наличие на нарушаване на обществения ред. Уважаеми господин Министър, на Вас не Ви е необходимо Вашите партньори, уважаемите колеги от ГЕРБ, да Ви приписват онези дружинки, които господин Каракачанов беше създал с едни кафяви дрехи, да ги прехвърли при Вас и по някакъв начин да може да ги узаконите. Уважаеми колеги, този законопроект беше разгледан преди една година и нещо. Беше предложен в Закона за устройство на територията и беше отхвърлен с ясното съзнание, че ГЕРБ не искаха да влязат в онова напрежение, което обществото създава. А да не мислите, че сега, в момента, общественото напрежение толкова се е успокоило, че се опитвате да угодите на Вашите партньори да създадат националсоциалистическите си групи, които ще действат в държавата? [[Силен шум и възгласи: „Еее!“ от ОП.]]
Необосновано, господин Аталай. Моля Ви!
За какво?! Ще Ви го обясня. Още ще Ви обясня, господин Председател. [[Реплика от народния представител Мустафа Карадайъ.]] Няма как, навремето Вие искахте всичко това да попадне в ръцете на Вашите кметове, те да създават тези групи – онези, които си хвърлят фаса, преди изборите да бъдат под контрола на кметовете, за които би трябвало да гласуват. Господин Министър, недейте да въвеждате в предизборна кампания Министерството на вътрешните работи, създавайки тези групи. Хайде, да не са шпицгрупи, да са онези групи, които по принуда ще отидат, ще подпишат, господин колега, да бъдат доброволци в МВР. Не е необходимо, колеги, днес да създавате поредното напрежение, защото Вашите партньори никога не са предлагали законопроект, с който да предложат производство, да предложат повишаване на брутния вътрешен продукт. Те предлагат постоянно някой някъде да бъде назначен, за да може да смуче от тези данъци, които и без това вече няма откъде да ги съберем. Вие сте пречка за развитието на държавата, колеги, не само пречка на коалиционните Ви партньори. [[Силен шум и реплики от ОП.]] Вие сте пречка и за Европа. Вие не сте пречка на „Движението за права и свободи“. „Движението за права и свободи“ е корективът, господин Министър, чрез който, изисквайки и малцинствата да участват като капитани, сержанти в Министерството на вътрешните работи, за да може тези малцинства да се саморегулират, да се самоуправляват. Сериозното нещо е това, колеги, а не танкът или камионът на Динко да създава на границата напрежение, за да събира определени пари и някои общински членове на определени политически формации с микробуси да ги превозват до Пазарджик. Няма как да се случи, колеги, това нещо. [[Ръкопляскания от ДПС.]] Уважаеми колеги от ГЕРБ, моето предложение е – нека министърът да застане на тази трибуна и да каже да оттеглите този текст от Законопроекта. И още нещо – бих Ви предложил да вземете почивка, докато се уточни какво да се направи по-нататък с напрежението, което създавате с този законопроект. Благодаря Ви. [[Ръкопляскания от ДПС и БСП.]]
Благодаря, господин Аталай. По начина на водене? Не. Има ли реплика? Заповядайте.
Уважаеми колеги! Господин Аталай, забравихте да допълните някои неща. ДПС не може да бъде безучастно към този проблем, защото той засяга основите на правовата държава, а ние държим България да бъде правова държава. Колкото за мотивите, които Вие предлагате, колеги. Вашите мотиви са свързани със съществуването – основно, това, което аз чух, на ДПС и на БСП в определени региони. Това означава, че те са политически, и целят следващите избори – да изградите механизъм, по който ДПС и БСП да вземете властта чрез този инструмент на властта, който Вие задавате в политическото пространство с този закон. [[Реплики от ОП: „Това реплика ли е?“]] Основно нещо искам да Ви кажа – престъпността, както казвате като мотив, не може да бъде борена чрез престъпни механизми и задаване на частни ОПГ-та в общините, които са подчинени на кметовете. Нашите мотиви са съвсем различни. В исторически план, ако погледнете, всичко, което е правено по този начин, го има и назад в историята и в хитлеризма, и по същия начин се е създавал националсоциализмът. Това е в исторически план. [[Силен шум и реплики от ОП.]] И освен това, основен мотив може да бъде укрепването на институционализма в една държава чрез методите, които ги има в закона – именно укрепването на институцията на МВР, и по този начин може да се бори една престъпност, ако я има като битова престъпност. Обръщам се и към ГЕРБ – върнете законността в държавата, а не да връщате национализацията и националсоциализма. Благодаря Ви. [[Шум и реплики от ОП.]]
Благодаря. Друга реплика? Имате думата, господин Аталай.
Благодаря, господин Председател. Колега, аз Ви благодаря за допълнението на всичко онова, което чувствате и го предадохте и към обществото. Но аз се обръщам към господин министъра. Господин Министър, от името на „Движението за права и свободи“ искам половин час почивка, за да може да направите така, че събирайки председателите на парламентарните групи, да им обясните, че на Вас не са Ви необходими онези сили, които ще Ви дърпат за крака надолу. Благодаря Ви.
Прекъсване на работата за 30 минути. Възобновяваме в 11,40 ч. (След почивката.)
Квесторите, моля, поканете народните представители в залата. Продължаваме с Второто гласуване на Закона за Министерството на вътрешните работи. По начина на водене имаше заявено желание. Заповядайте, господин Сиди.
Благодаря Ви, госпожо Председател. Преди почивката в изказването си господин Аталай нарече мен и моите колеги националсоциалисти. Държа да напомня своя еврейски произход и че това е гавра с паметта на моя баща и на моите баба и дядо. Настоявам за наказание, защото не може от залата да се говори така, особено за идеология, която е забранена със закон. Освен това ние един час спорим по текстове, които ДПС очевидно не са прочели. Спорим по текстове, които са оттеглени от мен лично в Комисията. Всичко това, което говорите Вие от ДПС, не е част от Доклада на Комисията и аз наистина не разбирам защо не направихте забележка по този въпрос. Благодаря Ви. Настоявам за наказание.
Благодаря, господин Сиди. Ще изслушам записа и ще взема необходимите мерки. Колеги, преминаваме към гласуване. Първо ще подложа на гласуване създаването на нови параграфи 28, 29, 30 и 31. Гласували 101 народни представители: за 92, против 7, въздържали се 2. Предложението е прието. Сега преминаваме към гласуване на новия § 32. Първо ще гласуваме редакционната поправка на господин Малинов. Гласували 108 народни представители: за 8, против 37, въздържали се 63. Предложението не е прието. Подлагам на гласуване създаването на нов § 32. Гласували 118 народни представители: за 26, против 28, въздържали се 64. Предложението не е прието.
По параграф 25 има предложение на народния представител Иван Иванов и група народни представители. Комисията подкрепя по принцип предложението. Комисията подкрепя по принцип текста на вносителя и предлага следната редакция на § 25, който става § 33: „§ 33. В чл. 142 се правят следните изменения и допълнения: 1. В ал. 3: а) точка 2 се отменя; б) в т. 3 думите „изготвят психологичен анализ на оперативно-интересни лица и провеждат криминалнопсихологични изследвания по досъдебни производства и във връзка с оперативно издирвателната дейност на МВР“ се заменят с „осъществяват дейностите по чл. 51, ал. 1“; в) създават се т. 4 и 5: „4. Националния институт по криминалистика, които осъществяват дейностите по чл. 50а, ал. 1, т. 1 и 2; 5. Центъра за професионално обучение в ГДПБЗН, които осъществяват преподавателска дейност за професионално обучение по чл. 17, ал. 2, т. 10.“ 2. Алинея 4 се изменя така: „(4) Статутът на държавните служители по ал. 1, т. 2 се урежда със Закона за държавния служител и с чл. 56, чл. 151, ал. 1 и 7, чл. 156, ал. 4, чл. 181, ал. 3, чл. 185, ал. 1, чл. 186а, чл. 190, ал. 2, чл. 191 и 233 от този закон.“ Комисията подкрепя текста на вносителя за § 26, който става § 34, като в т. 1 думите „по чл. 142, ал. 1, т. 1 – 3 и ал. 3“ се заменят с „по чл. 142, ал. 1 и 3“. Предложение от народния представител Пламен Нунев и група народни представители. Комисията подкрепя по принцип предложението. Комисията предлага да се създаде нов § 35: „§ 35. Създава се чл. 152б: „Чл. 152б. Психологичната пригодност на държавните служители се определя от Института по психология при условия и по ред, определени с наредба на министъра на вътрешните работи.“ Комисията подкрепя текста на вносителя за § 27, който става § 36, като в него думите „изменения и допълнения“ се заменят с „допълнения“. По параграф 28 има предложение на народния представител Красимир Ципов, направено по реда на чл. 83, ал. 5, т. 2 от ПОДНС. Комисията подкрепя предложението. Комисията подкрепя по принцип текста на вносителя и предлага следната редакция на § 28, който става § 37: „§ 37. Създава се чл. 153а: „Чл. 153а. На държавния служител, с негово съгласие и срещу допълнително възнаграждение, може със заповед на ръководителя на съответната структура да се възлагат допълнителни задължения във връзка с изпълнението и/или управлението на проекти или програми, съфинансирани от Европейските структурни и инвестиционни фондове или финансирани от други международни финансови институции и донори, по които бенефициент или изпълнител е МВР или структура на МВР.“
Изказвания? Не виждам. Подлагам на гласуване редакцията на § 25, който става § 33 по Доклада на Комисията; текста на вносителя за § 26, който става § 34 със съответните замени; създаването на нов параграф 35; текста на вносителя за § 27, който става § 36 със съответните изменения в него, и редакцията на § 28, който става § 37 по Доклада на Комисията. Гласували 105 народни представители: за 105, против и въздържали се няма. Предложенията са приети.
Комисията подкрепя текста на вносителя за § 29, който става § 38. Комисията подкрепя текста на вносителя за § 30, който става § 39. Комисията подкрепя текста на вносителя за § 31, който става § 40. По параграф 32 има предложение на народния представител Маноил Манев, направено по реда на чл. 83, ал. 5, т. 2 от ПОДНС. Комисията подкрепя предложението. Комисията подкрепя по принцип текста на вносителя и предлага следната редакция на § 32, който става § 41: „§ 41. Създава се чл. 159а: „Чл. 159а. (1) Лицата по чл. 156, ал. 2 и 3 не се назначават на държавна служба при установена употреба, зависимост от или злоупотреба с наркотични вещества или техни аналози, както и при отказ да бъдат изследвани за употреба, зависимост от или злоупотреба с наркотични вещества или техни аналози. (2) Употребата, зависимостта от или злоупотребата с наркотични вещества или техни аналози се установяват при условията и по реда на наредбите по чл. 155, ал. 1, т. 5 и чл. 203, ал. 3.“
Изказвания? Не виждам. Подлагам на гласуване текста на вносителя за § 29, който става 38; текста на вносителя за § 30, който става § 39; текста на вносителя за § 31, който става § 40, и редакцията на § 32, който става § 41 по Доклада на Комисията. Гласували 100 народни представители: за 87, против няма, въздържали се 13. Предложението е прието.
Комисията подкрепя текста на вносителя за § 33, който става § 42. Комисията подкрепя текста на вносителя за § 34, който става § 43. Комисията подкрепя текста на вносителя за § 35, който става § 44. Предложение от народния представител Валентин Радев и група народни представители. Комисията подкрепя по принцип предложението. Комисията предлага да се създаде нов § 45: „§ 45. В чл. 172 се правят следните изменения и допълнения: 1. Досегашният текст става ал. 1 и в нея думите „и тези по чл. 156, ал. 3“ и запетаята преди тях се заличават, а след думите „в МВР“ се добавя „на длъжности за полицейски органи или органи по пожарна безопасност и защита на населението“. 2. Създава се ал. 2: „(2) Курсантите по чл. 156, ал. 3 са длъжни да служат в МВР за срок, не по-кратък от 10 години, въз основа на подписан при приемането им за обучение договор с министъра на вътрешните работи или с оправомощено от него длъжностно лице.“
Изказвания? Не виждам. Гласуваме текста на вносителя за параграфи 33 и 34, които стават съответно параграфи 42 и 43, подкрепени от Комисията; текста на вносителя за § 35, който става § 44, и създадения нов § 45. [[Реплика от народния представител Иван Валентинов Иванов.]] Отменете гласуването. Колеги, ще повторя още веднъж какво гласуваме: първо, гласуваме текста на вносителя за параграфи 33, 34 и 35, които стават съответно параграфи 42, 43 и 44, подкрепени от Комисията. Гласували 104 народни представители: за 85, против няма, въздържали се 19. Предложенията са приети. Подлагам на гласуване създадения нов §45. Гласували 102 народни представители: за 94, против няма, въздържали се 8. Предложението е прието.
Предложение от народния представител Анна Александрова. Комисията подкрепя предложението. Предложение от народния представител Красимир Ципов, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията предлага да се създаде нов § 46: „§ 46. В чл. 173, ал. 3 думите „три години в структурата“ се заменят с „две години в структурата по чл. 37“.“ Комисията подкрепя по принцип текста на вносителя и предлага следната редакция на § 36, който става § 47: „§ 47. В чл. 174 се правят следните изменения и допълнения: 1. В ал. 1 след думите „общ характер“ се поставя запетая и се добавя „при установяване на зависимост от или злоупотреба с наркотични вещества или техни аналози, при отказ да бъдат изследвани за зависимост от или злоупотреба с наркотични вещества или техни аналози“. 2. В ал. 4 думите „по дисциплинарен ред“ се заменят с „по чл. 226, ал. 1, т. 8, 18 и 19“.“
Изказвания? Не виждам. Подлагам на гласуване създаването на нов § 46 и редакцията на § 36, който става § 47 по Доклада на Комисията. Гласували 96 народни представители: за 92, против няма, въздържали се 4. Предложението е прието.
Предложение от народния представител Иван Иванов и група народни представители: „Създава се § 36а: „ § 36а. В чл. 177, ал. 2 се правят следните изменения и допълнения: 1. Основният текст (сегашно изречение първо) се изменя така: „Базата за определяне на размера на основното месечно възнаграждение за най-ниската длъжност е средната работна заплата за страната за второто тримесечие на предходната година, съобразно данни на Националния статистически институт, като се преизчислява ежегодно през първия месец на всяка година. Месечното възнаграждение се увеличава с коефициент спрямо базата, както следва:“. 2. В т. 1 числото „2,3“ се заменя с „1,0“. 3. В т. 2 числото „1,6“ се заменя с „0,8“.“ Комисията не подкрепя предложението.
Изказвания? Заповядайте, господин Иванов.
Уважаема госпожо Председател, уважаеми колеги! Неслучайно е направено това предложение. Само да Ви припомня, че преди малко в § 45 гласувахме курсантите в Академията на МВР да работят 10 години в структурите. Със сегашния начин на определяне на заплащанията, защото тези текстове са продиктувани именно от служителите на МВР, с тях са съгласувани, има вероятност да няма курсанти, защото основният проблем в момента в структурите на Министерството на вътрешните работи е начинът на заплащане. Знаете, и миналата година имаше протести, и по-миналата година имаше. Налагаше се да се преструктурира бюджетът, да се дават по-малко пари, повече в отделни казуси. Ето сега Ви даваме една универсална формула, която да реши проблема с ръста на заплатите в Министерството на вътрешните работи, и е логично така направена – да бъде обвързана със средната работната заплата в страната, индексирането всяка година, така че професията да стане наистина привлекателна. Ние сме го направили това предложение и в още един следващ параграф, разбира се, който касае пак ръста на възнагражденията в Министерството на вътрешните работи. В противен случай всяка година тук при гледането на бюджета ние ще предлагаме един бюджет, Вие ще предлагате друг бюджет, след това ще има заплахи от синдикатите, ще има стачна готовност и накрая министър председателят в началото на следващата година, виждайки, че парите не стигат, ще ги даде пак от бюджета. Затова предлагаме да има една нормативна уредба, един нормативен начин, който да залегне сега в Закона, за да може тези неща да бъдат избегнати за в бъдеще, за да стане професията наистина привлекателна, за да не си говорим после тук от трибуната, защото сме задали такива въпроси към министъра, каква е кадровата политика. В последно време има достатъчно и прекалено много случаи на установена корупция, защото корупцията се заражда в редиците на МВР, заради недобър начин на живот или недостиг на средства. Нека професията да стане привлекателна, с добро заплащане, както е във всяка една европейска държава към днешна дата. С този текст ние даваме тази възможност. Моля още веднъж колегите да преосмислят своето виждане по тази тема и текстът да бъде подкрепен, да имаме яснота оттук нататък как ще се формира работната заплата в Министерството на вътрешните работи. Благодаря.
Благодаря, уважаеми господин Иванов. Реплики? Не виждам. Други изказвания? Не виждам. Подлагам на гласуване неподкрепеното предложение на народния представител Иван Иванов и група народни представители. Гласували 98 народни представители: за 33, против 44, въздържали се 21. Предложението не е прието.
По § 37 има предложение от народния представител Красимир Ципов, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 37, който става § 48: „§ 48. В чл. 178 се правят следните допълнения: 1. В ал. 1 се създава т. 6: „6. изпълнение и/или управление на проекти или програми –при осигурени финансови средства в рамките на съответните проекти или програми, съфинансирани от Европейските структурни и инвестиционни фондове или финансирани от други международни финансови институции и донори, по които бенефициент или изпълнител е МВР или структура на МВР.“ 2. Създава се ал. 4: „(4) Условията и редът за възлагане и отчитане на изпълнението и/или управлението на проекти или програми и за формиране и изплащане на допълнителното възнаграждение по ал. 1, т. 6 се определят с наредба на министъра на вътрешните работи.“ По § 38 има предложение от народния представител Иван Иванов и група народни представители: „В § 38 се правят следните изменения и допълнения: 1. Уводното изречение се изменя така: ,,В чл. 180 се правят следните изменения и допълнения:“. 2. Създават се т. 1 и 2: „1. В ал. 2 се правят следните изменения: а) основният текст (сегашно изречение първо) се изменя така: „Базата за определяне размера на основното месечно възнаграждение за най-ниската длъжност е средната работна заплата за страната за второто тримесечие на предходната година, съобразно данни на Националния статистически институт, като се преизчислява ежегодно през първия месец на всяка година. Месечното възнаграждение се увеличава с коефициент спрямо базата, както следва:“. б) в т. 1 числото „1,8“ се заменя с „0,8“. в) в т. 2 числото „1,3“ се заменя с „0,6“. „ 2. В ал. 3 изречение първо се заличава.“ 2. Сегашният текст става т. 3.“ Комисията не подкрепя предложението. Комисията подкрепя по принцип текста на вносителя и предлага следната редакция на § 38, който става § 49: „§ 49. В чл. 180, ал. 5 в изречение първо думите „т. 4 и 5“ се заменят с „т. 4, 5 и 6“, а в изречение второ накрая се поставя запетая и се добавя „а по чл. 178, ал. 1, т. 6 – с наредбата по чл. 178, ал. 4“.“
Изказвания? Не виждам. Подлагам на гласуване редакцията на § 37, който става § 48 по Доклада на Комисията. Гласували 98 народни представители: за 77, против няма, въздържали се 21. Предложението е прието. Подлагам на гласуване неподкрепеното от предложение на народния представител Иван Иванов и група народни представители. Гласували 104 народни представители: за 31, против 45, въздържали се 28. Предложението не е прието. Подлагам на гласуване редакцията на § 38, който става § 49 по Доклада на Комисията. Гласували 104 народни представители: за 76, против 1, въздържали се 27. Предложението е прието. Процедура има господин Бойчев, заповядайте.
Благодаря Ви, госпожо Председател. Правя предложение за удължаване срока на подаване на предложенията между първо и второ четене с два дни по Закона за изменение на Закона за енергетика. С два дни. Това значи, че днес изтича срокът – за четвъртък и петък.
Благодаря, господин Бойчев. Моля, гласувайте по така направената процедура за удължаване на срока с два дни. Гласували 99 народни представители: за 99, против и въздържали се. Предложението е прието.
Предложение от народния представител Иван Иванов и група народни представители: „Създава се § 38а: „§ 38а. В чл. 181, ал. 2 след думата „снаряжение“ се поставя нова запетая и се добавя „или тяхната парична равностойност при неосигуряването им до края на годината, за която се дължат“.“ Комисията не подкрепя предложението.
Изказвания? Господин Иванов, заповядайте.
Уважаема госпожо Председател, уважаеми колеги! Правя предложение, продиктувано от събития, които бяха в недалечното минало – говоря за този казус, по който служителите на Министерството на вътрешните работи дълго време не бяха получавали своето облекло и екипировка, необходима за тяхната работа. По тази причина направихме предложението в Закона да залегне, ако Министерството на вътрешните работи не успее да осигури по една или друга причина – знаете, има проблеми с обществени поръчки, не могат да се осигурят тези доволствия, да се изплати левовата равностойност, за да не изпадаме в ситуации да се ходят пак служители да си купуват облеклото, да си купуват дрехите, да си купуват необходимите доволства и след това да чакат да им се възстановят. Аз подкрепям предложението на господин Нунев да им се заплаща храната и ободряващите напитки, както е записано, но нека да допълваме това нещо с всичко останало, което би могло да създаде проблем във времето и да не бъде изплатено в необходимия срок, или да бъдат недоставени необходимите средства. В крайна сметка в интерес на всеки един от нас е служителите на Министерството на вътрешните работи да бъдат екипирани през цялото време или най-малкото да бъдат оборудвани с това, което е необходимо, или да се осигурят средства за това те да не се чудят откъде, как и по какъв начин да се окомплектоват. Така че, мисля, че е логично, нормално и предвид практиката в миналото, която се е случвала, да не изпадаме в подобни ситуации, сега да подкрепите подобно предложение. Благодаря.
Благодаря, уважаеми господин Иванов. Реплики? Не виждам. Други изказвания няма. Подлагам на гласуване неподкрепеното предложение на народния представител Иван Иванов и група народни представители. Гласували 100 народни представители: за 38, против 46, въздържали се 16. Предложението не е прието.
Предложение от народния представител Пламен Нунев и група народни представители. Комисията подкрепя предложението. Комисията предлага да се създаде нов § 50: „50. В чл. 181 ал. 3 се изменя така: „(3) На служителите по чл. 142, ал. 1 и 3, които извършват дейности, свързани със специфичен характер на труда, за което се полага безплатна храна, се осигурява левовата й равностойност. На служителите по чл. 142, ал. 1 и 3, полагащи труд през нощта от 22,00 до 6,00 ч., за което се полагат ободряващи напитки, се осигурява левовата им равностойност.“ Предложение от народния представител Пламен Нунев и група народни представители. Комисията подкрепя предложението. Комисията предлага да се създаде нов § 51: „§ 51. В чл. 185, ал. 1 думите „в МВР“ се заменят с „по чл. 142, ал. 1 и 3.“ Комисията подкрепя текста на вносителя за § 39, който става § 52, като в него думите „чл. 142, ал. 1, т. 1 – 3 и ал. 3“ се заменят с „чл. 142, ал. 1 и 3.“ Предложение от народния представител Пламен Нунев и група народни представители. Комисията подкрепя по принцип предложението. Комисията предлага да се създадат нови параграфи 53, 54, 55, 56, 57 и 58: „§ 53. В чл. 187 се правят следните изменения и допълнения: 1. В ал. 1 се създават изречения второ и трето: „Нормалната продължителност на работното време през нощта е 8 часа за всеки 24-часов период. Нощен е трудът, който се полага между 22,00 и 6,00 ч.“ 2. В ал. 3 изречения трето и четвърто се заличават. 3. Създава се нова ал. 4: „(4) При сумирано изчисляване на работното време нощните часове се превръщат в дневни с коефициент, равен на отношението между нормалната продължителност на дневното работно време към нормалната продължителност на работното време през нощта по ал. 1.“ 4. Досегашните ал. 4 и 5 стават съответно ал. 5 и 6. 5. Досегашната ал. 6 става ал. 7 и в нея думите „ал. 5“ се заменят с „ал. 6“. 6. Досегашната ал. 7 става ал. 8. 7. Досегашната ал. 8 става ал. 9 и в нея думите „ал. 9“ се заменят с „ал. 10“. 8. Досегашната ал. 9 става ал. 10 и в нея думите „на държавните служители“ се заличават, а след думите „за държавните служители“ се добавя „по чл. 142, ал. 1, т. 1 и ал. 3“. § 54. В чл. 187а се правят следните изменения: 1. В ал. 1 думите „ал. 7“ се заменят с „ал. 8“. 2. В ал. 2 думите „ал. 7“ се заменят с „ал. 8“, а думите „ал. 8“ се заменят с „ал. 9“. 3. В ал. 4 думите „ал. 7“ се заменят с „ал. 8“, а думите „ал. 9“ се заменят с „ал. 10“. 4. В ал. 5 думите „ал. 6“ се заменят с „ал. 7“. § 55. В чл. 188, ал. 1 думите „ал. 9“ се заменят с „ал. 10“. § 56. В чл. 189, ал. 1, т. 3 думите „ал. 5“ се заменят с „ал. 6“. § 57. В чл. 190, ал. 1 думите „отглеждане на малко дете“ се заменят с „отглеждане на дете до 2-годишна възраст“, а накрая се поставя запетая и се добавя „с изключение на отпуска по чл. 160, ал. 2 от Кодекса на труда“. § 58. В чл. 191 думите „на МВР“ се заменят с „по чл. 142, ал. 1 и 3“, а след думата „награди“ се добавя „по чл. 192“.“ Комисията подкрепя текста на вносителя за § 40, който става § 59. По § 41 има направено предложение от народния представител Пламен Нунев и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 41, който става § 60: „§ 60. В чл. 200, ал. 1 се правят следните изменения и допълнения: 1. Точка 10 се изменя така: „10. системно нарушаване на сроковете, предвидени в Наказателно-процесуалния кодекс, по сигнал на наблюдаващия прокурор;“. 2. В т. 11 накрая се добавя „и разпореждания на министъра на вътрешните работи, заместник-министрите и главния секретар на МВР и на преките ръководители;“. 3. Създават се т. 14 и 15: „14. действия, насочени към ограничаване или затрудняване при упражняване на права и дейност по чл. 205, ал. 3; 15. неизпълнение на разпоредбите на този закон и на издадените въз основа на него подзаконови нормативни актове.“ Комисията подкрепя текста на вносителя за § 42, който става § 61. По § 43 има предложение от народния представител Маноил Манев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 43, който става § 62: „§ 62. В чл. 203 се правят следните изменения и допълнения: 1. В ал. 1: а) в т. 15 думите „наркотично вещество“ се заменят с „наркотични вещества или техните аналози“; б) създава се т. 16: „16. явяване на работа или изпълнение на служебните задължения след употреба на наркотични вещества или техни аналози.“ 2. В ал. 3 след думите „установяване на“ се добавя „употребата и“, а след думите „наркотични вещества“ се добавя „или техните аналози“.“
Дотук, господин Нунев. Изказвания? Не виждам изказвания. Преминаваме към гласуване. Подлагам на гласуване създадения нов § 50 по предложение на Комисията; нов § 51; текста на вносителя за § 39, който става § 52 със съответните замени вътре в него; създадените нови параграфи 53, 54, 55, 56, 57 и 58, предложени от Комисията; текста на вносителя за § 40, който става § 59; редакцията на § 41, който става § 60 по Доклада на Комисията; текста на вносителя за § 42, който става § 61, и редакцията на § 43, който става § 62. Гласували 86 народни представители: за 68, против няма, въздържали се 18. Предложенията са приети.
Комисията подкрепя текста на вносителя за § 44, който става § 63. Комисията подкрепя текста на вносителя за § 45, който става § 64. По § 64 има предложение от народния представител Пламен Нунев и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 46, който става § 65: „§ 65. В чл. 211, изречение първо думите „чл. 214, ал. 1, т. 1, ал. 2 и 3“ се заменят с „чл. 214, ал. 1, т. 1 и ал. 4“.“ Комисията подкрепя текста на вносителя за § 47, който става § 66. По § 48 има предложение от народния представител Пламен Нунев и група народни представители. Комисията подкрепя предложението. Предложение от народния представител Маноил Манев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 48, който става § 67: „§ 67. В чл. 214 се правят следните изменения и допълнения: 1. В ал. 1: а) създава се т. 2а: „2а. когато по реда, предвиден в наредбата по чл. 152б, се установи, че не отговаря на специфичните изисквания за психологична пригодност;“ б) точка 4 се изменя така: „4. когато се яви на работа или изпълнява служебните си задължения в състояние, за което може да се предположи, че е след употреба на наркотични вещества или техните аналози; в този случай отстраняването се извършва от непосредствения или по-горестоящия ръководител и продължава до установяване по реда на наредбата по чл. 203, ал. 3 на липса на употреба или злоупотреба с наркотични вещества или техните аналози.“ 2. Създава се нова ал. 3: „(3) Срокът за временно отстраняване по ал. 1, т. 1 е до два месеца, като по дисциплинарни производства с фактическа и правна сложност органът, образувал дисциплинарното производство, може еднократно да удължи този срок с още един месец.“ 3. Досегашната ал. 3 става ал. 4. 4. Досегашната ал. 4 става ал. 5 и в нея накрая се добавя „с изключение на случаите по ал. 1, т. 2а“. 5. Досегашните ал. 5 и 6 стават съответно ал. 6 и 7. 6. Създава се ал. 8: „(8) Отстраняването по ал. 1, т. 2а се извършва от министъра на вътрешните работи или определено от него длъжностно лице – за държавни служители на висши ръководни и ръководни длъжности, а за останалите служители – от ръководителите на структурите по чл. 37. Отстраняването по ал. 1, т. 2а продължава, докато служителят възстанови психологичната си пригодност за изпълнение на служебните си задължения, но не повече от 6 месеца. За времето на отстраняването по ал. 1, т. 2а Институтът по психология предоставя на служителя възможност за психологично консултиране, с цел подпомагане възстановяването на психологичната пригодност, при условията и по реда на наредбата по чл. 152б.“ По § 49 има предложение на народния представител Пламен Нунев и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 49, който става § 68: „§ 68. В чл. 215 се правят следните изменения и допълнения: 1. В ал. 2 след думите „ал. 1, т. 2“ се поставя запетая и се добавя „2а“. 2. В ал. 5 думите „чл. 214, ал. 3“ се заменят с „чл. 214, ал. 4“.“ По § 50 има предложение на народния представител Красимир Ципов и група народни представители. Предложението е оттеглено. Предложение на народния представител Пламен Нунев и група народни представители. Комисията подкрепя предложението. Предложение на народния представител Маноил Манев, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 50, който става § 69: „§ 69. В чл. 226 се правят следните изменения и допълнения: 1. В ал. 1 се създават точки 18, 19, 20 и 21: „18. при установяване на употреба или зависимост от наркотични вещества или техни аналози, извън случаите по чл. 203, ал. 1, т. 15 и 16; 19. при отказ да бъде: а) изследван за употреба или злоупотреба с наркотични вещества или техни аналози при условията и по реда на наредбата по чл. 203, ал. 3; б) освидетелстван за зависимост от наркотични вещества или техни аналози съгласно наредбата по чл. 155, ал. 1, т. 5; 20. когато не отговаря на специфичните изисквания за психологична пригодност и не я е възстановил в срока по чл. 214, ал. 8; 21. когато откаже да му бъде извършено изследване за психологична пригодност по реда, предвиден в наредбата по чл. 152б.“ 2. Алинея 3 се изменя така: „(3) Обстоятелствата по ал. 1, т. 3 и 18 се установяват въз основа на решение на Централната експертна лекарска комисия. Обстоятелствата по ал. 1, т. 20 се установяват с решение на комисия от Института по психология по реда, предвиден в наредбата по чл. 152б. Решенията на комисиите може да бъдат обжалвани пред Административния съд – гр. София, по реда на Административнопроцесуалния кодекс, като жалбата не спира изпълнението.“
Изказвания? Не виждам. Преминаваме към гласуване. Подлагам на гласуване текста на вносителя за параграфи 44 и 45, които съответно стават параграфи 63 и 64; редакцията на § 46, който става § 65; текста на вносителя за § 47, който става § 66; редакцията на § 48, който става § 67 по Доклада на Комисията; редакцията на § 49, който става § 68 по Доклада на Комисията; и редакцията на § 50, който става § 69 по Доклада на Комисията. Гласували 79 народни представители: за 66, против няма, въздържали се 13. Предложенията са приети.
Комисията подкрепя текста на вносителя за § 51, който става § 70. Предложение на народния представител Пламен Нунев и група народни представители. Комисията подкрепя предложението. Комисията предлага да се създадат нови параграфи 71, 72 и 73: „§ 71. В чл. 229 думите „т. 1, 3, т. 7, букви „а“ и „к“ и т. 8“ се заменят с „т. 1 – 4, т. 7, букви „а“ и „к“, т. 8, 13 и т. 18 – 21“.“ § 72. Член 231 се изменя така: „Чл. 231. (1) Държавният служител има право да оспори законността на прекратяването на служебното си правоотношение пред съответния орган по чл. 158 или 159 или чрез този орган пред съответния административен съд и да иска отмяна на заповедта за прекратяване на служебното правоотношение в 14-дневен срок по реда на Административнопроцесуалния кодекс. (2) Подаването на жалба по ал. 1 не спира изпълнението на заповедта за прекратяване на служебното правоотношение. (3) Органът по назначаването може и по свой почин да отмени заповедта за прекратяване на служебното правоотношение.“ § 73. В чл. 232, изречение първо след думите „в сила“ се добавя „на административния акт или“.“ Комисията не подкрепя текста на вносителя и предлага § 52 да бъде отхвърлен. Комисията не подкрепя текста на вносителя и предлага § 53 да бъде отхвърлен. Предложение на народния представител Пламен Нунев и група народни представители: Комисията подкрепя предложението. Комисията предала да се създаде нов § 74: „§ 74. В чл. 234, ал. 7 думите „букви „а“, „д“, „з“ и „к“, т. 8 и 14“ се заменят с „букви „а“, „г“, „д“, „з“ и „к“, т. 8, 14 и 19“.“ По § 54 има предложение на народния представител Пламен Нунев и група народни представители: Комисията подкрепя предложението. Комисията не подкрепя текста на вносителя и предлага следната редакция на § 54, който става § 75: „§ 75. В чл. 237 се правят следните изменения и допълнения: 1. Алинея 2 се изменя така: „(2) Разпоредбата на ал. 1 се прилага и в случаите на отмяна на заповедта за прекратяване на служебното правоотношение от органа по назначаването.“ 2. В ал. 3 след думата „решение“ се добавя „или на влязъл в сила административен акт“. 3. Създава се ал. 6: „(6) В случаите на отстраняване от длъжност по реда на Наказателно-процесуалния кодекс и по чл. 214, ал. 4, когато наказателното производство спрямо отстранения служител бъде прекратено или той бъде оправдан, или при отпадане на основанието за отстраняването му, държавният служител може да предяви пред съответния съд иск за обезщетение при условията и по реда на Закона за отговорността на държавата и общините за вреди.“
Изказвания? Не виждам. Квесторите, моля, поканете народните представители в залата. Подлагам на гласуване текста на вносителя за § 51, който става § 70; създаването на нови параграфи 71, 72 и 73; отхвърлянето на § 52; отхвърлянето на § 53; създаването на нов § 74; и редакцията на § 54, който става § 75 по Доклада на Комисията. Гласували 90 народни представители: за 68, против няма, въздържали се 22. Предложенията са приети.
Комисията подкрепя текста на вносителя за § 55, който става § 76. По § 56 има предложение на народния представител Иван Иванов и група народни представители: „§ 56 – отпада.“ Комисията не подкрепя предложението. Предложение на народния представител Красимир Ципов, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста па вносителя и предлага следната редакция на § 56, който става § 77: „§ 77. В чл. 248, ал. 2, изречение първо след думите „организациите по чл. 242, ал. 1“ се поставя запетая и се добавя „в които членуват повече от 2 на сто от общата щатна численост на служителите в МВР“.“
Изказвания? Няма. Преминаваме към гласуване. Подлагам на гласуване текста на вносителя за § 55, който става § 76. Гласували 92 народни представители: за 72, против няма, въздържали се 20. Предложението е прието. Подлагам на гласуване неподкрепеното предложение на народния представител Иван Иванов и група народни представители. Гласували 90 народни представители: за 28, против 40, въздържали се 22. Предложението не е прието. Подлагам на гласуване редакцията на § 56, който става § 77 по Доклада на Комисията. Гласували 96 народни представители: за 76, против 10, въздържали се 10. Предложението е прието.
Предложение от народния представител Красимир Ципов и група народни представители. Комисията подкрепя предложението. Комисията предлага да се създаде § 78: „§ 78. В чл. 249, ал. 9 се създава т. 5: „5. юридическо или физическо лице, което дарява книги, научна литература и учебни материали, необходими за подготовка на служителите от министерството.“ Комисията подкрепя текста на вносителя за § 57, който става § 79. Предложение от народния представител Валентин Радев и група народни представители. Комисията подкрепя по принцип предложението. Комисията предлага да се създаде § 80: „§ 80. В чл. 262 се правят следните изменения и допълнения: 1. В ал. 1 се създават т. 4, 5 и 6: „4. не изпълни писмено разпореждане по чл. 133, ал. 4; 5. не уведоми в срок органа, издал разрешението, за промените по чл. 132, ал. 1; 6. не изпълни задължение по чл. 132, ал. 4.“ 2. В ал. 3 думите „ал. 1, т. 2 и 3“ се заменят с „ал. 1, т. 2, 3, 4, 5 и 6“.“ Комисията подкрепя по принцип текста на вносителя и предлага следната редакция на § 58, който става § 81: „§ 81. В чл. 264, ал. 2 думите „глоба от 500 до 1000 лв.“ се заменят с „глоба 2000 лв.“. Комисията подкрепя текста на вносителя за § 59, който става § 82. По § 60 има предложение от народния представител Пламен Нунев и група народни представители. Комисията подкрепя по принцип предложението. Предложение от народния представител Маноил Манев и група народни представители. Предложението е оттеглено. Предложение от народния представител Иван Иванов и група народни представители: „В § 60 се правят следните изменения и допълнения: 1. Уводното изречение се изменя така: „В § 1 в Допълнителните разпоредби се правят следните изменения и допълнения;“ 2. Създава се т. 1. 1. Създава се т. 7: „7. Екип по смисъла на чл. 17, ал. 5 е най-малката организационна единица от държавни служители – органи по пожарна безопасност и защита на населението, които поддържат готовност и работят в рамките на една смяна и се изпращат всички заедно на произшествие, окомплектовани с лични предпазни средства, оборудвани със специализирана техника.“ 3. Сегашният текст става т. 2.“ Комисията не подкрепя предложението. Предложение от народния представител Красимир Ципов, направено по реда на чл. 83, ал. 5, т. 2 от Правилника за организацията и дейността на Народното събрание. Комисията подкрепя предложението. Комисията подкрепя по принцип текста на вносителя и предлага следната редакция на § 60, който става § 83: „§ 83. В допълнителните разпоредби се правят следните изменения и допълнения: l. B § 1: а) в т. 26а думите „експертно-криминалистическа“ се заменят с „експертно-криминалистична“ и думите „откриване или обезвреждане на взривни вещества“ се заменят с „откриване, идентифициране и неутрализиране на взривни устройства и взривни вещества“; б) създава се т. 30: „30. „Психологична пригодност на държавните служители“ е състояние на личността, при което лицето притежава психични ресурси и механизми, необходими за ефективното справяне със служебните задължения.“ 2. В § 2: а) точка 1 се отменя; б) точка 3 се изменя така: „3. издаване на сертификат, становище или друг документ във връзка с дейността по осъществяване на държавен противопожарен контрол или решение за отказ от издаването им;“
Дотук, господин Нунев. Изказвания, колеги? Не виждам. Подлагам на гласуване: създаването на нов § 78, предложен от Комисията; текста на вносителя за § 57, който става § 79; създаването на нов § 80; редакцията на § 58, който става § 81 по Доклада на Комисията; текста на вносителя за § 59, който става § 82, подкрепен от Комисията. Гласували 97 народни представители: за 81, против няма, въздържали се 16. Предложенията са приети. Подлагам на гласуване неподкрепеното предложение на народния представител Иван Иванов и група народни представители.
Гласували 97 народни представители: за 22, против 54, въздържали се 21. Предложението не е прието. Подлагам на гласуване редакцията, предложена от Комисията за текста на § 60, който става § 83. Гласували 97 народни представители: за 80, против няма, въздържали се 17. Предложенията са приети.
Комисията предлага § 61 да бъде отхвърлен, тъй като е отразен на систематичното му място в § 83, т. 2, буква „б“. „Преходни и заключителни разпоредби“. Комисията подкрепя текста на вносителя за наименованието на подразделението. Комисията подкрепя текста на вносителя за § 62, който става § 84, като в ал. 2 след думите „осъществява от“ се добавя „директора на“. Комисията подкрепя по принцип текста на вносителя и предлага следната редакция на § 63, който става § 85: „§ 85. (1) Заварените служебни правоотношения на държавните служители по чл. 142, ал. 1, т. 1 в Специализирания отряд за борба с тероризма и в дирекция „Жандармерия“ на Главна дирекция „Национална полиция“ се преобразуват в служебни правоотношения на държавни служители по чл. 142, ал. 1, т. 1 в Главна дирекция „Жандармерия, специални операции и борба с тероризма“, считано от 1 юни 2020 г. (2) Заварените служебни и трудови правоотношения на служителите по чл. 142, ал. 1, т. 2 и 3 в Специализирания отряд за борба с тероризма и в дирекция „Жандармерия“ на Главна дирекция „Национална полиция“, считано от 1 юни 2020 г., се уреждат съгласно чл. 87а от Закона за държавния служител и чл. 123 от Кодекса на труда като служебни и трудови правоотношения в Главна дирекция „Жандармерия, специални операции и борба с тероризма“.“ Правя предложение за редакционна поправка: навсякъде думите „1 юни 2020 г.“ да се заменят с „1 октомври 2020 г.“. Комисията подкрепя по принцип текста на вносителя и предлага следната редакция на § 64, който става § 86: „§ 86. (1) Считано от 1 юли 2020 г. заварените служебни правоотношения на държавните служители в Научноизследователския институт по криминалистика, които осъществяват дейности по чл. 50а, ал. 1, т. 1 и 2, се преобразуват в служебни правоотношения по Закона за Министерството на вътрешните работи в Националния институт по криминалистика, ако служителите отговорят на изискванията по чл. 155, ал. 1, т. 1 – 3 и ако към 1 юли 2020 г. не са навършили 60 години. (2) Служителите по ал. 1 се назначават на длъжности, определени за заемане по Закона за Министерството на вътрешните работи, с щата на Националния институт по криминалистика, без да подписват акт за встъпване в длъжност, след подписване на клетвен лист по чл. 146, ал. 2 и подаване на декларации за политически неутралитет и за обстоятелствата по чл. 153, ал. 1 и 3. (3) Считано от 1 юли 2020 г. се прекратяват служебните правоотношения на държавните служители в Научноизследователския институт по криминалистика, които осъществяват дейности по чл. 50а, ал. 1, т. 1 и 2, но не отговарят на изискванията по чл. 155, ал. 1, т. 1 – 3, не подписват клетвен лист по чл. 146, ал. 2, не подадат декларации за политически неутралитет и за обстоятелствата по чл. 153, ал. 1 и 3 или към 1 юли 2020 г. са навършили 60 години. (4) Преобразуването по ал. 1 се извършва, без да тече срок за изпитване, освен за служителите, които са в срок за изпитване, като за тях изтеклият към преобразуването срок се зачита. (5) При преобразуването по ал. 1 се запазва присъденият ранг по Закона за държавния служител. (6) Преобразуването по ал. 1 се извършва през време на отпуск, през време на дългосрочно командироване в чужбина и през време на временно командироване за изпълнение на служба в друга администрация. (7) При назначаването на служителите по ал. 1 се определя основна заплата съгласно наредбата по чл. 177, ал. 3. (8) В служебните книжки на служителите по ал. 1 се вписва датата и основанието за преобразуването на служебното правоотношение и продължителността на времето, което се признава за служебен стаж. (9) Неизползваните отпуски на служителите по ал. 1, придобити по Закона за държавния служител до 30 юни 2020 г., се запазват и могат да се използват в сроковете по чл. 59а от Закона за държавния служител. (10) Образуваните и неприключили до 30 юни 2020 г. производства за търсене на дисциплинарна отговорност от служителите по ал. 1 се прекратяват. (11) Правоотношенията на служителите по чл. 142, ал. 1, т. 2 и 3 в Научноизследователския институт по криминалистика, извън посочените в ал. 1, се запазват съответно като служебни правоотношения по Закона за държавния служител и трудови правоотношения в Националния институт по криминалистика.“
Колеги, изказвания? Не виждам. Ще подложа на гласуване следните текстове: предложението на Комисията за отхвърлянето на § 61 по вносител; текста на вносителя за наименованието на подразделението; текста на вносителя за § 62, който става 84, с предложението за допълване в ал. 2, направено от Комисията. Гласували 98 народни представители: за 81, против няма, въздържали се 17. Предложенията са приети. Подлагам на гласуване предложението на народния представител Пламен Нунев за заместване в текста на § 63, който става § 85 – „1 юли 2020 г.“ с „1 октомври 2020 г.“. Гласували 92 народни представители: за 79, против няма, въздържали се 13. Предложението е прието. Подлагам на гласуване два текста: редакцията, предложена от Комисията за § 63 по вносител, който става § 85, с вече гласуваното предложение за заместване; и редакцията, предложена от Комисията за текста на § 64 по вносител, който става § 86. Гласували 89 народни представители: за 78, против няма, въздържали се 11. Предложенията са приети.
Господин Председател, правя предложение за редакционна поправка: навсякъде думите „1 юли 2020 г.“ се заменят с „1 октомври 2020 г.“, а навсякъде думите „30 юни 2020 г.“ се заменят с „30 септември 2020 г.“.
Това във вече гласувания текст ли е?
Да.
Колеги, ще подложа на гласуване направените предложения за редакционни поправки, след което ще прегласуваме текстовете, които излязоха. Подлагам на гласуване направените предложения за редакционни поправки. Гласували 90 народни представители: за 76, против няма, въздържали се 14. Предложенията са приети.
Комисията подкрепя по принцип текста на вносителя и предлага следната редакция на § 65, който става § 87: „§ 87. (1) Считано от 1 юли 2020 г. заварените служебни правоотношения на държавните служители по чл. 142, ал. 1, т. 2 в Института по психология, които осъществяват дейности по чл. 51, ал. 1, се преобразуват в служебни правоотношения по Закона за Министерството на вътрешните работи в Института по психология, ако служителите отговорят на изискванията по чл. 155, ал. 1, т. 1 – 3 и ако към 1 юли 2020 г. не са навършили 60 години. (2) Служителите по ал. 1 се назначават на длъжности, определени за заемане по Закона за Министерството на вътрешните работи, с щата на Института по психология, без да подписват акт за встъпване в длъжност, след подписване на клетвен лист по чл. 146, ал. 2 и подаване на декларации за политически неутралитет и за обстоятелствата по чл. 153, ал. 1 и 3. (3) Считано от 1 юли 2020 г. се прекратяват служебните правоотношения на държавните служители в Института по психология, които осъществяват дейностите по чл. 51, ал. 1, но не отговарят на изискванията по чл. 155, ал. 1, т. 1 – 3, не подпишат клетвен лист по чл. 146, ал. 2, не подадат декларации за политически неутралитет и за обстоятелствата по чл. 153, ал. 1 и 3 или към 1 юли 2020 г. са навършили 60 години. (4) Преобразуването по ал. 1 се извършва, без да тече срок за изпитване, освен за служителите, които са в срок за изпитване, като за тях изтеклият към преобразуването срок се зачита. (5) При преобразуването по ал. 1 се запазва присъденият ранг по Закона за държавния служител. (6) Преобразуването по ал. 1 се извършва през време на отпуск, през време на дългосрочно командироване в чужбина и през време на временно командироване за изпълнение на служба в друга администрация. (7) При назначаването на служителите по ал. 1 се определя основна заплата съгласно наредбата по чл. 177, ал. 3. (8) В служебните книжки на служителите по ал. 1 се вписва датата и основанието за преобразуването на служебното правоотношение и продължителността на времето, което се признава за служебен стаж. (9) Неизползваните отпуски на служителите по ал. 1, придобити по Закона за държавния служител до 30 юни 2020 г., се запазват и могат да се използват в сроковете по чл. 59а от Закона за държавния служител. (10) Образуваните и неприключили до 30 юни 2020 г. производства за търсене на дисциплинарна отговорност от служителите по ал. 1 се прекратяват. (11) Правоотношенията на служителите по чл. 142, ал. 1, т. 2 и 3 в Института по психология, извън посочените в ал. 1, се запазват съответно като служебни правоотношения по Закона за държавния служител и трудови правоотношения в Института по психология.“ Господин Председател, правя процедурно предложение за редакционна поправка: навсякъде думите „1 юли 2020 г.“ да се заменят с „1 октомври 2020 г.“, а навсякъде думите „30 юни 2020 г.“ се заменят с „30 септември 2020 г.“. Комисията подкрепя по принцип текста на вносителя и предлага следната редакция на § 66, който става § 88: „§ 88 (1) Служебните правоотношения на държавните служители в дирекция „Инспекторат“ на Министерството на вътрешните работи, които пряко осъществяват контрол върху дейността на служителите от Министерството на вътрешните работи, се преобразуват в служебни правоотношения по Закона за държавния служител, считано от 1 юли 2020 г. (2) Преобразуването по ал. 1 се извършва през време на отпуск, през време на дългосрочно командироване в чужбина и през време на временно командироване за изпълнение на служба в друга администрация. (3) Служителите по ал. 1 се назначават на длъжности, определени за заемане по Закона за държавния служител, с щата на дирекция „Инспекторат“ на Министерството на вътрешните работи. (4) Служителите по ал. 1, които към 1 юли 2020 г. са временно преназначени на друга длъжност по реда на Закона за Министерството на вътрешните работи, се назначават на длъжности, определени за заемане по Закона за държавния служител, с щата на дирекция „Инспекторат“ на Министерството на вътрешните работи. (5) На служителите по ал. 1 се присъжда определеният в Класификатора на длъжностите в администрацията минимален ранг за заеманата длъжност, освен ако служителят не притежава по-висок ранг. (6) При назначаването на служителите по ал. 1 се определя индивидуална основна заплата, не по-ниска от възнаграждението, определено до 30 юни 2020 г. по реда на Закона за Министерството на вътрешните работи и включващо заплата за длъжност, допълнително възнаграждение за прослужено време и за научна степен и левовата равностойност на храната по чл. 181, ал. 1. (7) За служителите по ал. 1 разпоредбите на чл. 8, 10, 14 и 35б от Закона за държавния служител не се прилагат. (8) Преобразуването по ал. 1 се извършва без срок за изпитване, освен за служителите, които са със срок за изпитване. В тези случаи изтеклият до назначаването срок за изпитване се зачита. (9) Стажът на служителите по ал. 1, придобит по Закона за Министерството на вътрешните работи, се зачита за служебен стаж при един и същ орган по назначаване и за работа в същата администрация по смисъла на Закона за държавния служител с изключение на чл. 106, ал. 3 от Закона за държавния служител. (10) Неизползваните отпуски на служителите по ал. 1, придобити по Закона за Министерството на вътрешните работи до 30 юни 2020 г. се запазват и могат да се използват. (11) Оценките на служителите по ал. 1, получени съгласно наредбата по чл. 178, ал. 2, се отчитат в бъдеще при повишаване в ранг, при конкурентен подбор и при увеличаване на заплатата.“ Правя процедурно предложение за редакционна поправка: навсякъде думите „1 юли 2020 г.“ се заменят с „1 октомври 2020 г.“, а навсякъде думите „30 юни 2020 г.“ се заменят с „30 септември 2020 г.“ Комисията подкрепя по принцип текста на вносителя и предлага следната редакция на § 67, който става § 89: „§ 89. (1) При прекратяване, независимо от основанието, на служебните правоотношения на служителите по § 88 се изплаща обезщетение в размер на толкова месечни възнаграждения, колкото прослужени години имат, но не повече от 20, и по чл. 234, ал. 5. (2) При прекратяване, независимо от основанието, на служебните правоотношения на служителите по § 88 се изплаща обезщетение за неизползваните към момента на прекратяване отпуски по § 88, ал. 10, определено въз основа на размера на основната заплата по смисъла на Закона за държавния служител към момента на прекратяване на служебното правоотношение. (3) Размерът на обезщетението по ал. 1 се определя въз основа на прослужените към 30 юни 2020 г. години по смисъла на чл. 235 и месечната основна заплата към момента на прекратяване на служебното правоотношение. (4) При смърт на служител по § 88 обезщетенията по ал. 1 и 2 се изплащат на преживелия съпруг, децата и родителите.“ Правя предложение за редакционна поправка – в ал. 3 думите „30 юни 2020 г.“ се заменят с „30 септември 2020 г.“.
Изказвания, колеги? Не виждам. Първо ще подложа на гласуване предложението за заместване в текста на предложената редакция на § 65 по вносител, който става § 87. Гласували 91 народни представители: за 75, против няма, въздържали се 16. Предложението е прието. Гласуваме редакцията на § 65 по вносител, който става § 87, с приетата вече редакция. Гласували 89 народни представители: за 74, против няма, въздържали се 15. Предложението е прието. Подлагам на гласуване предложението за заместване, направено от господин Нунев, в текста на § 66 по вносител. Гласували 83 народни представители: за 71, против няма, въздържали се 12. Предложението е прието. Подлагам на гласуване предложената редакция на § 66 по вносител, който става 88, с приетото вече предложение за заместване. Гласували 88 народни представители: за 72, против 1, въздържали се 15. Предложението е прието. Подлагам на гласуване предложението за заместване в текста, направено от господин Нунев, в текста на § 67 по вносител. Гласували 87 народни представители: за 73, против няма, въздържали се 14. Предложението е прието. Подлагам на гласуване предложената редакция за текста на § 67 по вносител заедно с приетите вече предложения за заместване в текста. Гласували 87 народни представители: за 69, против няма, въздържали се 18. Предложението е прието. Колеги, ще подложа на гласуване гласуван вече текст. Първо ще подложа на гласуване направените предложения за промяна в текста на § 64 по вносител, който ще стане § 86. Редакционните поправки са по предложение на господин Нунев. Гласували 90 народни представители: за 73, против няма, въздържали се 17. Предложението е прието. Сега ще подложа на гласуване редакцията на § 64, който става § 86, с приетите вече замествания в текста. Гласували 90 народни представители: за 72, против няма, въздържали се 18. Предложението е прието.
Комисията подкрепя текста на вносителя за § 68, който става § 90, като в него думите „§ 66“ се заменят с „§ 88“, а думите „§ 67“ се заменят с „§ 89“. Комисията подкрепя по принцип текста на вносителя и предлага следната редакция на § 69, който става § 91: „§ 91. (1) Образуваните и неприключили до 30 юни 2020 г. производства за търсене на дисциплинарна или имуществена отговорност от служителите по § 88 се прекратяват. (2) Образуваните и неприключили до 30 юни 2020 г. производства по отмяна на заповеди за налагане на дисциплинарни наказания или за прекратяване на служебни правоотношения се довършват по досегашния ред.“ Правя процедурно предложение за редакционна поправка – навсякъде думите „30 юни 2020 г.“ се заменят с „30 септември 2020 г.“ Комисията подкрепя по принцип текста на вносителя и предлага следната редакция на § 70, който става § 92: „§ 92. Образуваните и неприключили до 30 юни 2020 г. производства пред административен орган по издаване или отмяна на индивидуални административни актове по Закона за Министерството на вътрешните работи по отношение на служителите по § 88 се прекратяват, с изключение на такива, свързани с подпомагане при тежко материално положение или определяне и изплащане на обезщетение за телесна повреда, претърпяна при или по повод на изпълнение на служебни задължения, които се довършват по досегашния ред.“ Процедурно предложение за редакционна поправка – думите „30 юни 2020 г.“ се заменят с „30 септември 2020 г.“. Предложение от народния представител Валентин Радев и групи народни представители. Комисията подкрепя предложението. Комисията предлага да се създаде § 93. „§ 93. Курсантите, завършили редовно обучение в Академията на МВР, които до влизането в сила на този закон са назначени или преназначени на длъжности по чл. 142, ал. 1, т. 2 или 3, или ал. 3, са длъжни да служат в МВР за срок, не по-кратък от 10 години, като за тях не се прилага изискването за заемане на длъжности за полицейски органи и органи за пожарна безопасност и защита на населението.“ Комисията подкрепя по принцип текста на вносителя и предлага следната редакция на § 71, който става § 94: „§ 94. В срок 4 месеца от влизането в сила на този закон министърът на вътрешните работи издава наредбата по чл. 152б.“
Има ли изказвания, колеги? Не виждам. Подлагам на гласуване текста на вносителя за § 68, който става § 90, с предложенията за заместване в текста, направени от Комисията. Гласували 83 народни представители: за 74, против няма, въздържали се 9. Предложението е прието. Сега подлагам на гласуване предложението за заместване в текста на § 69 по вносител. Гласували 75 народни представители: за 68, против няма, въздържали се 7. Предложението е прието. Подлагам на гласуване редакцията, предложена от Комисията, за текста на § 69 по вносител, който става 91, заедно с гласуваните вече предложения за заместване. Гласували 75 народни представители: за 70, против няма, въздържали се 5. Предложението е прието. Подлагам на гласуване предложението за заместване в текста на § 70 по вносител. Гласували 77 народни представители: за 68, против няма, въздържали се 9. Предложението е прието. Сега подлагам на гласуване редакцията, предложена от Комисията, за текста на § 70, който става § 92, заедно с приетите вече предложения за заместване в текста. Гласували 78 народни представители: за 70, против няма, въздържали се 8. Предложението е прието. Подлагам на гласуване два текста: предложението на Комисията за създаване на § 93, но с текст съгласно Доклада на Комисията, както и редакцията, предложена от Комисията, за текста на § 71, който става § 94. Гласували 82 народни представители: за 71, против няма, въздържали се 11. Предложенията са приети.
Предложение от народния представител Пламен Нунев и група народни представители. Комисията подкрепя предложението. Комисията предлага да се създаде § 95: „§ 95. В Закона за данъците върху доходите на физическите лица (обн., ДВ, бр. …) в чл. 24, ал. 2, т. 1, буква „г“ преди думите „безплатната храна“ се добавя „храна и ободряващи напитки на служителите на Министерството на вътрешните работи съгласно чл. 181, ал. 3 от Закона за Министерството на вътрешните работи“ и се поставя запетая.“ По § 72 има предложение от народния представител Красимир Ципов, направено по реда на чл. 83, ал. 5, т. 2 от ПОДНС. Комисията подкрепя предложението. Комисията подкрепя по принцип текста на вносителя и предлага следната редакция на § 72, който става § 96: „§ 96. В Закона за защита на класифицираната информация (обн., ДВ, бр. …) се правят следните изменения и допълнения: 1. В допълнителните разпоредби: а) в § 1, т. 2 след думите „Главна дирекция „Национална полиция“ се поставя запетая и се добавя „Главна дирекция „Жандармерия, специални операции и борба с тероризма“; б) в § 2а думите „на Специализирания отряд за борба с тероризма“ и запетаята след тях се заличават, а думите „на научноизследователските и научно-приложните институти“ се заменят с „на Националния институт по криминалистика и Института по психология“. 2. В приложение № 1 към чл. 25 в раздел II: а) в т. 7 след думите „обществен ред“ запетаята и думите „от Специализирания отряд за борба с тероризма на Министерството на вътрешните работи“ се заличават; б) точка 9а се изменя така: „9а. Организационна и щатна структура на Главна дирекция „Жандармерия, специални операции и борба с тероризма“ по отношение на структурата в главната дирекция, осъществяваща специални операции и борба с тероризма, планове, доклади, отчети и други документи, съдържащи информация, свързана с осъществяване на дейността на тази структура, както и данни за самоличността на нейните служители при упражняване на правомощията им по чл. 89, ал. 1 от Закона за Министерството на вътрешните работи.“ По § 73 има предложение от народния представител Красимир Ципов и група народни представители. Комисията подкрепя по принцип предложението. Предложение от народния представител Красимир Ципов, направено по реда на чл. 83, ал. 5, т. 2 от ПОДНС. Комисията подкрепя предложението. Комисията подкрепя по принцип текста на вносителя и предлага следната редакция на § 73, който става § 97: „§ 97. В Закона за българските лични документи (обн., ДВ, бр. …) се правят следните изменения и допълнения: 1. В чл. 13: а) създава се нова ал. 2: „(2) На българските граждани, спрямо които е постановено отнемане на документите за самоличност на основание чл. 68, ал. 2 от Наказателно-процесуалния кодекс, се издава временна карта за самоличност, заместваща личната карта.“; б) досегашната ал. 2 става ал. 3; в) досегашната ал. 3 става ал. 4 и в нея думите „ал. 1 и 2“ се заменят с „ал. 1 – 3“. 2. Създава се нов чл. 15: „Чл. 15. (1) Български гражданин, спрямо когото е постановено отнемане на документите за самоличност на основание чл. 68, ал. 2 от Наказателно-процесуалния кодекс, е длъжен в срок до три работни дни от постановяване на отнемането да предаде документите си по чл. 13, ал. 1, т. 1 и 2 на компетентните органи на Министерството на вътрешните работи. (2) Предадените документи по ал. 1 се изпращат на органа, който ги е издал. Условията и редът за съхранението им се уреждат с инструкция на съответния орган по чл. 1, ал. 2.“ 3. В чл. 17: а) създава се нова ал. 6: „(6) В случаите по ал. 5, т. 1 и 2 заявителят се представлява от лице, упълномощено с нотариално заверено изрично пълномощно.“; б) досегашните ал. 6 и 7 стават съответно ал. 7 и 8; в) досегашната ал. 8 става ал. 9 и в нея думите „ал. 7“ се заменят с „ал. 8“. 4. Наименованието на глава втора се изменя така: „Лична карта на българските граждани. Временна карта за самоличност“. 5. В чл. 24 накрая се добавя „или временна карта за самоличност“. 6. В чл. 32, ал. 1 се създава т. 7: „7. спрямо които е постановено отнемане на документите за самоличност на основание чл. 68, ал. 2 от Наказателно-процесуалния кодекс и не са ги предали в срока по чл. 15.“ 7. В глава втора след чл. 32 се създава раздел IV „Временна карта за самоличност“ с чл. 32а – 32г: „Раздел IV Временна карта за самоличност Чл. 32а. (1) Временната карта за самоличност е основен идентификационен документ за самоличност, валиден на територията на Република България. (2) Български гражданин няма право да напуска страната с временна карта за самоличност. (3) Временна карта за самоличност се издава със срок на валидност, съответстващ на срока на валидност на личната карта, която се отнема. (4) Когато лицето няма издадена лична карта, личната му карта е с изтекъл срок на валидност или до изтичане на валидността ѝ остават до две години, временната карта за самоличност се издава със срок на валидност две години. Чл. 32б. (1) Временна карта за самоличност се издава от структури на Министерството на вътрешните работи, определени с акт на Министерския съвет, в срок до 8 работни часа от уведомяване за наложената мярка по чл. 68, ал. 2 от Наказателно-процесуалния кодекс. (2) Когато временната карта за самоличност е с изтекъл срок, повредена, унищожена, изгубена или открадната, лицето е длъжно в срок до 30 дни да подаде заявление за издаване на нова временна карта за самоличност. (3) При промяна на имената, пола, единния граждански номер, гражданството, настъпили съществени и трайни изменения на образа, както и при промяна на постоянния адрес лицето е длъжно да подаде заявление за издаване на нова временна карта за самоличност в срок до 30 дни. (4) При издаване на нова временна карта за самоличност предишната се предава на структурата на Министерството на вътрешните работи, която я е издала. Чл. 32в. (1) Временна карта за самоличност се издава служебно. (2) В случаите на невъзможност за служебно издаване поради липса на някои от необходимите биометрични данни или ако от първоначалното снемане на биометричните данни са изминали повече от 59 месеца, при издаване на временна карта за самоличност се спазва редът на чл. 31а. Чл. 32г. (1) Обявява се за невалидна временна карта за самоличност на лица: 1. спрямо които е отменено постановеното отнемане на документите за самоличност на основание чл. 68, ал. 2 от Наказателно-процесуалния кодекс или е отпаднало основанието за използването ѝ; 2. заявили, че временната карта за самоличност е изгубена, открадната или унищожена; 3. чиято временна карта за самоличност е с изтекъл срок на валидност; 4. които имат промяна в личните данни; 5. променили постоянния си адрес; 6. които са починали. (2) Невалидността се обявява от структурата на Министерството на вътрешните работи, издала временната карта за самоличност.“ 8. В чл. 38, ал. 1, т. 1, буква „з“ преди думите „председателя на Върховния касационен съд“ се добавя „представляващия Висшия съдебен съвет“ и се поставя запетая.“ 9. В глава трета, раздел IV се създава чл. 49а: „Чл. 49а. Обявяват се за невалидни паспортите, дипломатическите паспорти, служебните паспорти, моряшките паспорти и военните карти за самоличност на лица, спрямо които е постановено отнемане на документите за самоличност на основание чл. 68, ал. 2 от Наказателно-процесуалния кодекс.“ 10. В чл. 59, ал. 2 се създават т. 18 и 19: „18. разрешение за продължително пребиваване на гражданин на Обединеното кралство Великобритания и Северна Ирландия или на член на неговото семейство, съгласно изискванията на Регламент (ЕО) № 1030/2002, като в полето „Тип разрешение“ се вписва „Чл. 50 ДЕС“, а в полето „Забележка“ се отбелязва „Чл. 18 (4) от Споразумението“ – издава се от органите на Министерството на вътрешните работи със срок на валидност до 5 години; 19. разрешение за постоянно пребиваване на гражданин на Обединеното кралство Великобритания и Северна Ирландия или на член на неговото семейство, съгласно изискванията на Регламент (ЕО) № 1030/2002, като в полето „Тип разрешение“ се вписва „Чл. 50 ДЕС“, а в полето „Забележка“ се отбелязва „Чл. 18 (4) от Споразумението“ – издава се от органите на Министерството на вътрешните работи със срок на валидност 10 години.“ 11. В чл. 74, ал. 1: а) създава се нова т. 4: „4. постановено отнемане на документите за самоличност на основание чл. 68, ал. 2 от Наказателно-процесуалния кодекс;“ б) досегашната т. 4 става т. 5. 12. Създава се чл. 74а: „Чл. 74а. (1) Временно се отнемат паспортите, дипломатическите паспорти, служебните паспорти, моряшките паспорти и военните карти за самоличност на лицата, спрямо които е постановено отнемане на документите за самоличност на основание чл. 68, ал. 2 от Наказателно-процесуалния кодекс. (2) Отнетите документи се съхраняват от органа, който ги е издал. При отпадане на основанието за тяхното отнемане същите се връщат на лицата по ал. 1.“ 13. В чл. 81, ал. 1: а) в т. 3 след думите „лична карта“ се добавя „или временна карта за самоличност“; б) в т. 5 след думите „личната карта“ се добавя „или временната карта за самоличност“. 14. В преходните и заключителните разпоредби: а) параграф 4 се изменя така: „§ 4. Образците на заявленията за издаване на български лични документи се утвърждават от Министерския съвет.“; б) в § 23 след думата „съобщенията“ се поставя запетая и се добавя „на министъра на отбраната“. 15. В Закона за изменение и допълнение на Закона за българските лични документи (обн., ДВ, бр. …) в § 21 от преходните и заключителни разпоредби думите „1 октомври 2020 г.“ се заменят с „2 август 2021 г.“.“ Предложение от народния представител Красимир Ципов и група народни представители. Комисията подкрепя предложението. Комисията предлага да се създаде § 98: „§ 98. В Закона за движението по пътищата (обн., ДВ, бр. …) в чл. 140 се правят следните изменения и допълнения: 1. Създава се нова ал. 4: „(4) Редът за извършване на регистрация и/или издаване на табели с регистрационни номера за превозни средства, във връзка с опазване на обществения ред, противодействие на престъпността, подпомагане борбата с тежките умишлени престъпления и организираната престъпност, и осъществяване на дейностите по защитата на националната сигурност се определя със заповед на министъра на вътрешните работи.“ 2. Досегашните ал. 4, 5, 6 и 7 стават съответно ал. 5, 6, 7 и 8.“ Комисията предлага да се създаде § 99: „§ 99. В Закона за регистрация и контрол на земеделската и горската техника (обн., ДВ, бр. …) в чл. 10г, ал. 2 думите „чл. 140, ал. 6 от Закона за движението по пътищата“ се заменят с „чл. 140, ал. 7 от Закона за движението по пътищата“.“
Моля да спрем дотук.
Процедура.
Процедура?
Параграф 97…
Дайте да отбележа само. Кой член, кой параграф?
Параграф 97…
Деветдесет и седем? Добре, разбрах. Всъщност това е 73 по вносител.
Да се гласуват разделно.
Отделно, добре. Има ли други изказвания? Няма. Гласуваме предложените текстове. Подлагам на гласуване два текста: първият е предложението на Комисията за създаване на нов § 95 с текст съгласно Доклада на Комисията, а също и редакцията, предложена от Комисията за текста на § 72, който става 96. Гласували 91 народни представители: за 77, против няма, въздържали се 14. Предложенията са приети. Подлагам на гласуване редакцията, предложена от Комисията за текста на § 73, който става 97. Гласували 90 народни представители: за 88, против няма, въздържали се 2. Предложението е прието. Подлагам на гласуване два текста: първият от тях е предложението на Комисията за създаване на нов § 98 с текст съгласно Доклада на Комисията и създаването на § 99 с текст по Доклада на Комисията. Гласували 90 народни представители: за 76, против няма, въздържали се 14. Предложението е прието.
По § 74 има предложение на народния представител Красимир Ципов и група народни представители. Комисията подкрепя предложението. Комисията подкрепя по принцип текста на вносителя и предлага следната редакция на § 74, който става § 100: „§ 100. В Закона за защита при бедствия (обн., ДВ, бр. ...) се правят следните изменения и допълнения: 1. В чл. 6: а) в ал. 1 се създава т. 14: „14. събиране, съхраняване и споделяне на данни за щетите и загубите от бедствия.“; б) в ал. 2 думите „ал. 1, т. 1 и 2“ се заменят с „ал. 1, т. 1, 2 и 14“. 2. В чл. 8, в текста преди т. 1 думите „чл. 6, ал. 1, т. 3“ се заменят с „чл. 6, ал. 1, т. 5“. 3. В чл. 89: а) досегашният текст става ал. 1; б) създава се ал. 2: „(2) Органите на изпълнителната власт, юридическите лица и едноличните търговци са длъжни да изпълняват предписанията по ал. 1.“ По § 75 има предложение на народния представител Иван Иванов и група народни представители: „В Преходните и заключителните разпоредби § 75 – отпада.“ Комисията не подкрепя предложението. Комисията подкрепя текста на вносителя за § 75, който става § 101. Предложение от народния представител Димитър Лазаров. Предложението е оттеглено. Предложение от народния представител Красимир Ципов и група народни представители. Комисията подкрепя по принцип предложението. Комисията предлага да се създадат § 102 и 103: „§ 102. В Закона за изменение и допълнение на Закона за чужденците в Република България (ДВ, бр. 34 от 2019 г.) § 24 от Преходните и заключителните разпоредби се отменя.“ § 103. В Закона за влизането, пребиваването и напускането на Република България на гражданите на Европейския съюз и членовете на техните семейства (обн., ДВ, бр. …) се правят следните изменения и допълнения: 1. Наименованието „Допълнителна разпоредба“ се изменя така: „Допълнителни разпоредби“. 2. В допълнителните разпоредби се създава § 1а: „§ la. (1) Този закон се прилага и за гражданите на Обединеното кралство Великобритания и Северна Ирландия (Обединеното кралство) и членовете на техните семейства, които към 1 февруари 2020 г. са влезли и пребивават законно на територията на Република България или притежават валиден документ за пребиваване, издаден от Република България. (2) Този закон се прилага и за гражданите на Обединеното кралство и за членовете на техните семейства, които в рамките на преходния период, предвиден съгласно Споразумение за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (OB, L 29/7 от 31 януари 2020 г.) (Споразумението за оттегляне) са влезли и пребивават законно на територията на Република България. (3) Този закон се прилага и за членовете на семейството на гражданин на Обединеното кралство по ал. 1 или 2, които са придобили това качеството по време или след края на преходния период, предвиден съгласно Споразумението за оттегляне, както и за членовете на семейството на български гражданин, които са граждани на Обединеното кралство. (4) Лицата по ал. 1 – 3, които са влезли законно и желаят да пребивават на територията на Република България за период по дълъг от три месеца, подават заявление лично в дирекция „Миграция“ или в областните дирекции на МВР по местопребиваване за предоставяне на пребиваване по реда на този закон. Лицата, които са влезли до края на преходния период подават заявлението в срок до три месеца от влизането им на територията на Република България, но не по-късно от края на преходния период, а членовете на техните семейства, които са придобили това качество след края на преходния период подават заявление в срок до три месеца от влизането им на територията на Република България. (5) Лицата по ал. 1, които притежават документи за пребиваване със срок на валидност по-дълъг от 1 година след края на преходния период, предвиден съгласно Споразумението за оттегляне, в срок до 1 година след края на преходния период подават заявление лично в дирекция „Миграция“ или в областните дирекции на МВР по местопребиваване за издаване на документ за пребиваване на картов носител. Новият документ е със срока на валидност на предходния документ. При получаване на новия документ, предходният документ се връща на органа, който го е издал. (6) Когато срокът на валидност на документите за пребиваване на лицата по ал. 1 изтича в рамките на преходния период, предвиден съгласно Споразумението за оттегляне и те желаят да продължат своето пребиваване в Република България, тези лица следва да подадат заявление лично в дирекция „Миграция“ или в областните дирекции на МВР по местопребиваване за издаване на разрешение за продължително или постоянно пребиваване по реда на този закон. (7) Редът по ал. 6 се прилага и когато срокът на валидност на документите за пребиваване на лицата по ал. 1 изтича в срок до една година след края на преходния период, предвиден съгласно Споразумението за оттегляне. (8) Правото на постоянно пребиваване на лицата по ал. 1 – 3 се отнема в случай на отсъствие от Република България за период по дълъг от 5 последователни години. (9) На лицата по ал. 1, на които е било разрешено постоянно пребиваване и които в рамките на преходния период или на една година след неговото изтичане не са подали заявление за издаване на документ за пребиваване на картов носител, се налага глоба в размер от 50 до 300 лв. и им се издава разрешение за пребиваване съгласно изискванията на този параграф. (10) Заявлението за предоставяне на пребиваване е по образец, утвърден от министъра на вътрешните работи. (11) Разрешенията за пребиваване по ал. 4 – 7 и ал. 9 се издават съгласно изискванията на Регламент (ЕО) № 1030/2002 на Съвета от 13 юни 2002 година относно единния формат на разрешенията за пребиваване за гражданите на трети страни (OB, L 157/1 от 15 юни 2002 г.), а таксата за тяхното издаване е в размер на таксата за издаване на „карта за пребиваване на член на семейството на гражданин на Съюза“ на продължително или постоянно пребиваващ член на семейство на гражданин на ЕС, който не е гражданин на ЕС и който е упражнил правото си на свободно придвижване.“ Комисията предлага да се създаде § 104: „§ 104. В Закона за контрол върху наркотичните вещества и прекурсорите (обн., ДВ, бр. …) в чл. 90, ал. 4 думите „Научноизследователските и научноприложните институти“ се заменят с „Националният институт по криминалистика, Медицинският институт на Министерството на вътрешните работи“.“ Комисията подкрепя текста на вносителя за § 76, който става § 105 като думата „закона“ се заменя с „този закон“. По параграф 77 има предложение на народния представител Валентин Радев и група народни представители. Комисията подкрепя по принцип предложението. Предложение от народния представител Пламен Нунев и група народни представители. Комисията подкрепя по принцип предложението. Комисията подкрепя по принцип текста на вносителя и предлага следната редакция на § 77, който става § 106: „§ 106. (1) Параграф 1, т. 1, § 4, т. 1, § 5, 6, 8, 14, 17, § 34, т. 2, § 84, 85, § 96, т. 1, буква „а“, буква „б“ относно заличаването на думите „на Специализирания отряд за борба с тероризма“ и т. 2, влизат в сила от 1 юни 2020 г. (2) Параграф 4, т. 2 и 3, § 10, 11, 12, 13, 15, § 33, т. 1 и т. 2 относно думите „чл. 185, ал. 1“, § 44, 50, 51, 86, 87, 88, 89, 90, 91, 92, 95, § 96, т. 1, буква „б“ относно замяната на думите „на научноизследователските и научно-приложните институти“ и § 104 влизат в сила от 1 юли 2020 г. (3) Параграф 97, т. 10, § 102 и 103 влизат в сила от 1 февруари 2020 г. (4) Параграф 97, т. 1, 2, 4, 5, 6, 7, 9, 11, 12 и 13 влизат в сила от 2 август 2021 г.“
Благодаря, господин Ципов.
Господин Председател, понеже трябва да направим и редакционно предложение по отношение на влизането в сила, предлагам да спрем дотук и да продължим утре сутринта с този заключителен параграф.
Да. [[Шум и реплики.]]
Добре. Щом колегите нямат против предложение за редакционна поправка, уважаеми господин Председател, ал. 1 и 2 да се изменят така: „Ал. 1, § 1 т. 1, § 4, 5, 6, 8, § 10 – 15, § 17, § 33, т. 1, § 34, т. 2, § 44, § 88 – 92, § 96 и § 104 влизат в сила от 1 октомври 2020 г.“ и ал. 2 да се измени така: „§ 33, т. 2 относно думите „от чл. 185, ал. 1, § 50, 51, § 95 влизат в сила от 1 август 2020 г.“
Благодаря. С това завършваме за днес. Следващо редовно пленарно заседание от 9,00 ч. на 11 юни 2020 г. по приетия дневен ред. Закривам заседанието. [[Звъни.]]